Junski izbori u Srbiji najsporniji su još od pada režima Slobodna Miloševića, kada se pogledaju sve uočene nepravilnosti i kontroverze, kaže u intervjuu za Radio Slobodna Evropa (RSE) Nikola Burazer, programski direktor nevladinog Centra savremene politike, koji je u saradnji sa nemačkom nevladinom fondacijom Fridrih Ebert (Friedrich Ebert Stiftung, FES) tokom jula i avgusta uradio analizu prethodnog izbornog procesa u Srbiji.\nOvo istraživanje je rezultat sopstvenih praćenja i analiza Centra savremene politike, zvaničnih dokumenata, kao i istraživanja drugih nevladinih organizacija – među kojima su i CRTA, BIRODI, Transparentnost Srbija - o izbornom procesu, dijalogu vlasti i opozicije u Srbiji tokom prošle godine, vanrednom stanju uvedenom početkom marta i ponašanju vlasti u tom periodu.\nNikola Burazer, koji je i jedan od autora ovog istraživanja, kaže da iako zvuči paradoksalno da je Aleksandar Vučić, lider vladajuće Srpske napredne stranke (SNS) koja je osvojila skoro dve trećine glasova, gubitnik izbora, dugoročnije gledano on to zaista jeste jer je završio sa parlamentom bez opozicije i uz vrlo jasnu sliku o neregularnosti izbora koja je obišla ceo svet.\nTakođe ističe da bi mnogima u Evropskoj uniji više odgovaralo da je nekakva opozicija ipak uspela da uđe u parlament i da se svi prave da je Srbija demokratska država, ali da sada to više nije moguće. Gledanje kroz prste vlastima u Srbiji zbog dijaloga sa Kosovom danas je, dodaje, mnogo manje održiva pozicija nego što je to bio slučaj prethodnih godina.\nRSE: Koje ste to nepravilnosti u izbornom procesu u Srbiji uočili na kojima temeljite ovakav zaključak?\nBurazer: Kada pogledate celokupan izborni proces i sve nepravilnosti koje su u njemu uočene, jasno je da su u pitanju najsporniji izbori još od pada Miloševića. I ranije su u svakom izbornom ciklusu uočene različite nepravilnosti, ali one ovaj put svojim brojem i ozbiljnošću zasenjuju sve viđeno do sada i predstavljaju zabrinjavajući korak unazad kada je u pitanju regularnost izbornog procesa u Srbiji.\nVučić je, gledano dugoročno, gubitnik izbora: Nikola Burazer\nNaravno, postoje sa jedne strane jasna kršenja zakona, a sa druge strane zakonski valjani postupci koji ozbiljno ugrožavaju legitimitet izbora. Mi smo se u analizi bavili svim ovim pitanjima.\nDugačak je spisak ozbiljnih problema o kojima bi trebalo govoriti, ali možda su najdrastičniji promena izbornih uslova svega par meseci pre datuma izbora, uključujući i promenu načina prikupljanja potpisa usred kampanje, kao i očigledne manipulacije sa potpisima nakon ove poslednje izmene zakona, zbog kojih je gotovo polovina lista sumnjivo kandidovana.\nJoš kada na to dodamo zloupotrebu pandemije koronavirusa u predizborne svrhe i ozbiljnu sumnju na zataškavanje broja podataka zaraženih i preminulih radi podizanja izlaznosti na izborima, dobijamo nešto što se ne može opisati drugačije nego kao katastrofa, i što će jednog dana verovatno zahtevati ozbiljnu istragu.\nNajviše zapanjuje to što su ovo izbori čiji rezultat uopšte nije bio neizvestan. Da nije bilo svih pomenutih neregularnosti, izlaznost bi bila dosta manja, ali bi pobednik ostao isti. Međutim, vlasti su želele da po svaku cenu podignu izlaznost i simuliraju kompetitivnost, što i jesu razlozi za najveći broj uočenih problema.\nRSE: Kako tumačite ulogu opozicije?\nBurazer: Stranke opozicije koje su odlučile da izađu na izbore, naročito one koje su to učinile naknadno, ne samo da su ostvarile izuzetno loše izborne rezultate, već su time odale utisak oportunizma, jer čak ni njihov prelazak spuštenog cenzusa od tri odsto ne bi doveo ni do kakvog boljitka osim njima samima, a bio bi u interesu vlasti.\nSamo da budem do kraja jasan, time ne tvrdim da je bojkot bila nužno najbolja opcija niti da nisu bili u pravu oni koji su od početka govorili da treba ići na izbore.\nAli, ako su najveće opozicione stranke bojkotovale izbore, a veliki deo potencijalnih birača već bio ubeđen u bojkot, izlazak se pokazao pogubnim, a loši rezultati bili cena za odustajanje od zajedničkog opozicionog nastupa. Možda je to i lekcija za budućnost.\nRSE: Šta je sa Savezom za Srbiju, opozicionim blokom koji ih je bojkotovao?\nBurazer: Savez za Srbiju su činile stranke sa različitim ideološkim profilima koje je vezivala borba za minimalne demokratske uslove i slobodne izbore. Nova Udružena opozicija Srbije bi trebalo da ga zameni kao još labaviji savez stranaka, u okviru kojeg će svaka od njih voditi sopstvenu politiku.\nPo mom mišljenju, to je bolji način organizovanja, jer su za demokratsko društvo neophodne snažne političke partije ili koalicije partija sa jasnom politikom, dok zajedničko delovanje opozicije u borbi za slobodne i fer izbore svakako ostaje neophodno.\nRSE: Kako vidite u svemu tome poziciju Evropske unije?\nBurazer: Mnogima u Evropskoj uniji bi više odgovaralo da je nekakva opozicija ipak uspela da uđe u parlament i da svi zajedno i dalje možemo da se pravimo da je Srbija demokratska država u kojoj, eto, postoje određeni problemi, ali koji se mogu rešiti u redovnoj parlamentarnoj proceduri i kroz dijalog parlamentarnih stranaka. Sada to više svakako nije moguće.\nGledanje kroz prste vlastima u Srbiji zbog dijaloga sa Kosovom je danas mnogo manje održiva pozicija nego što je to bio slučaj prethodnih godina.\nRSE: Da li se Evropski parlament, u izvesnom smislu, partijski određivao prema izborima? Naime, grupa Socijalisti i demokrate (SD) ocenila je da novi saziv Skupštine Srbije predstavlja "ruganje demokratiji" i pozvala države-članice EU da uspore pristupne pregovore dok u Srbiji ne bude uspostavljen "dovoljan nivo demokratije". Na drugoj strani, Donald Tusk, predsednik Evropske narodne partije, čestitao je pobedu SNS kao pridruženom članu narodnjačke porodice, navodeći samo da "više moći znači i više odgovornosti."\nBurazer: Jasno je da je Evropska narodna partija blagonaklona prema Vučiću i njegovoj vlasti, budući da je Srpska napredna stranka pridružena članica ove evropske partije. Sa određenim liderima zemalja članica koje pripadaju Evropskoj narodnoj partiji Vučić ima izuzetno dobre odnose, poput Viktora Orbana u Mađarskoj ili Bojka Borisova u Bugarskoj.\nDobre odnose ima i sa Angelom Merkel, koja je svakako najmoćnija figura u evropskoj politici.\nMeđutim, druge velike grupacije u Evropskom parlamentu su sve oštrije prema vlastima u Srbiji. Socijaldemokrate, liberali i zeleni imali su čitav niz saopštenja i pisama u kojima su se veoma oštro izjasnili protiv onoga što vide kao „ruganje demokratiji“ ili nedemokratskom praksom.\nNedavno su podržali i zahteve opozicije za izveštajima o vladavini prava i slobodi medija.\nZanimljivo je to što su i oni počeli da optužuju Evropsku narodnu partiju za njihov stav prema Srbiji. Sve to jasno govori o tome da se klima u Evropskom parlamentu menja i da uz ovakvo stanje stvari u Srbiji, ni EPP neće moći dugoročno da izbegava ove kritike.


Nova oprema uskoro na fakultetima i institutima - Jedinica za upravljanje projektom / Project Implementation Unit\nDana 15.novembra 2013.godine, u prostorijama “JUP Istraživanje i razvoj”, koja je od početka septembra smeštena na novu lokaciju u okviru Tehnološkog parka Zvezdara, u sklopu realizacije postupka javne nabavke IOP/5-2012/G - potpisani su ugovori. Ovo je bila i prilka da se sa dobavljačima opreme razgovara o postojećim procedurama ugovaranja.\n“JUP Istraživanje i razvoj” ovim činom nastavlja realizaciju međunarodnog otvorenog postupka javne nabavke IOP/5-2012/G čiji je predmet nabavka laboratorijske opreme kao podprojekat nabavke nove kapitalne istraživačke opreme. Krajnji korsnici biće naučni instutiti i fakulteti u Republici Srbiji.\nPostupak ove javne nabavke sprovodi se u skladu sa pravilima Banke za razvoj Saveta Evrope kroz 189 lotova, a ukupna procenjena vrednost nabavke iznosi 15.619.900,00 EUR (bez PDV). Sredstva za sprovođenje javne nabavke IOP/5-2012/G obezbeđena su Okvirnim ugovorom o zajmu između Banke za razvoj Saveta Evrope i Republike Srbije zaključenim 15.oktobra 2010. godine.


Rezervisanje termina posete salona Beograd | DanKüchen Srbija – Kuhinje u koje se zaljubite\nRezervisanje termina posete salona Beograd\nDo Vaše nove kuhinje u 2 koraka\nRezervišite termin i ostvarite 10% popusta na iznos kuhinje po meri\nUkoliko ste u procesu kupovine kuhinje toplo preporučujemo da, bez obveze na kupovinu, posetite jedan od naših izložbenih salona i I upoznate se sa našom ponudom.\nUkoliko želite informaciju o ceni konkretnog predloga kuhinje za Vaš prostor, molimo ponesite mere prostora sa sobom. Odmah ćemo napraviti projekat, prezentovati Vam kuhinju u 3D programu i izračunati cenu.\nKako izrada projekta može potrajati predlažemo da rezervišete termin posete kako bi osigurali slobodno vreme u kojem se možemo 100% posvetiti Vama i Vašem projektu.\nRezervišite termin sastanka u našem salonu u Beogradu\nUnesite Vaše podatke i predložite datum termina a u napomenu upišite okvirno vreme koje Vam odgovara, a neko od kolega će Vam se javiti kako bi potvrdili predloženi termin.\nPredložite termin *\nLokacija salona u Beogradu (Batajnički drum 6f)


Pola milijarde dinara izdvojeno za poljoprivredne zadruge - Biznis i Finansije\nHome\tVestiEkonomija\tPola milijarde dinara izdvojeno za poljoprivredne zadruge\nPola milijarde dinara izdvojeno za poljoprivredne zadruge\nZa novi program podrške zadrugama izdvojeno je 500 miliona dinara. Ranije osnovane zadruge mogu da računaju na pomoć do 15 miliona, a nove na iznos do 7,5 miliona dinara.\nVlada Srbije je 4. februara usvojila Program podrške razvoju zadrugarstva dodelom bespovratnih sredstava za unapređenje poslovanja i tehnološki razvoj zadruga na čitavoj teritoriji Srbije. To je prvi u nizu programa za poboljšanje uslova života i rada na selu koje će u toku ove godine sprovoditi Ministarstvo za brigu o selu.\nProgram podrške zadrugama praktično predstavlja nastavak uspešno realizovanog projekta popularno nazvanog „500 zadruga u 500 sela“, u okviru koga je sa čak 1,7 milijardi dinara podržan rad 152 zemljoradničke i poljoprivredne zadruge, navodi se u saopštenju Ministarstva za brigu o selu.\nPrioritet i u ovoj godini ostaju jug Srbije, nerazvijena, manje razvijena i devastirana područja, kao područja kojima je najviše potrebna briga države, ali će se prilikom odlučivanja o dodeli finansijskih podsticaja voditi računa o zastupljenosti čitave teritorije.\nMinistar za brigu o selu Milan Krkobabić pozvao je zadrugare u Srbiji da se pripreme da iskoriste taj novac.\nPeru: Zbog pada cene kafe, okrenuli se proizvodnji koke


ČANAK ZAHTEVA OD TUŽILAŠTVA: Šešelju i njegovim nalogodavcima mora da se sudi za progon u Hrtkovcima!\nTraži pokretanje procesa\nLider LSV podseća na miting na kome je 1992. godine pročitan spisak "nepodobnih" građana hrvatske nacionalnosti\nObjavljeno: 06.05.2017. 11:03h\nPredsednik Lige socijaldemokrata Vojvodine Nenad Čanak izjavio je da je krajnje vreme da se pokrene proces protiv Vojislava Šešelja, te da se njemu i svim njegovim saučesnicima konačno sudi u Srbiji za progon hrvatskog i drugog nesrpskog stanovništva.\n- Miting Srpske radikalne stranke u Hrtkovcima 6. maja 1992. godine kada je u njegovom prisustvu pročitan spisak "nepodobnih" građana hrvatske nacionalnosti bio je uvod u nasilje, ubistva i progon najpre u tom, a zatim u još dvadeset mesta u Sremu – podsetio je Čanak u saopštenju za javnost.\nOn je pozvao tužilaštvo i sve nadležne organe da pokrenu proces protiv Šešelja i ujedno rasvetle i imenuju njegove nalogodavce odgovorne za tadašnju, kako je rekao, očito državnu politiku iseljavanja nesrpskog i opozicionog stanovništva.\nNenad ČanakVojislav ŠešeljHrtkovciHrvatiLSVLiga socijaldemokrata VojvodineSRSSrpska radikalna strankaSrbijaTužilaštvo


ADVOKATSKA KOMORA SRBIJE ZAHTEVA PREGOVORE SA VLADOM RS: Disciplinski postupati po hitnom postupku\nAdvokatska komora Srbije (AKS) najavila je da će uputiti zahtev premijeru da se odmah pristupi pregovorima između Vlade i AKS, zbog nedopustivo dugog zastoja u radu sudova.\nTakođe će odmah uputiti pismo Ministru finansija Dušanu Vujoviću sa zahtevom da se nastave započeti pregovori radi regulisanja poreskog položaja advokata i preciziranja već ponuđenog teksta dogovora.\nUO AKS je odlučio da sve regionalne advokatske komore organizuju tribine na kojim će biti razmatrane teme vezane za protest advokata, na koje će pozivati ugledne stručnjake, profesore pravnih fakulteta, sudije, tužioce, psihologe i novinare radi upoznavanja članova komora i javnosti sa ciljevima protesta.\nOdlučeno je i da se nastavi organizacja protestnih okupljanja na teritoriji svih advokatskih komora u Srbiji.\nSve advokatske komore u sastavu AKS su obavezane da u disciplinskim postupcima, koji se vode (protiv štrajk brekera) zbog kršenja Odluke skupštine AKS o protestu advokata sa obustavom rada, postupati po hitnom postupku, jer svako drugačije postupanje i odlaganje dovodi u neravnopravan položaj sve advokate u Srbiji, što je neprihvatljivo i nanosi štetu protestu advokata i ostvarivanju opravdanih zahteva advokature.\nAdvokati u celoj Srbiji obustavili su rad 17. septembra, a advokati u Beogradu nedelju dana ranije, zbog nezadovoljstva načinom na koji je uvedeno javno beležništvo u Srbiji i povećanja paušalnih poreza.


"Nasa Borba" - Zajednicki protest radnika Srbije\nJUCE U KRAGUJEVCU ODRZAN PROTEST ORUZARA I RADNIKA IZ DRUGIH GRADOVA SRBIJE\nZajednicki protest radnika Srbije\nU usvojenoj Deklaraciji najavljeno organizovanje mitinga sirom Republike, uz poziv radnicima da se solidarnom akcijom izbore za svoja prava\nPotpis: Od juce "Nikad vise sami":\nSa jednog od prethodnih protesta\nKragujevac. - Pod parolom "Nikad vise sami", u Kragujevcu je juce odrzan protest radnika koji su uputili proglas predsedniku Jugoslavije i Srbije i republickoj i saveznoj vladi u kome upozoravaju da traze posao i da nece da svercuju kako bi prehranili svoje porodice.\nNa skupu koji su organizovali sindikat "Zastava - namenski proizvodi", Asocijacija slobodnih i nezavisnih sindikata (ASNS) i Slobodni sindikat Srbije "Uzajamnost", usvojena je i Deklaracija o pokretanju zajednicke sindikalne akcije za zastitu interesa svih zaposlenih. Najavljeno je organizovanje mitinga u svim gradovima Srbije da bi se "javnosti ukazalo na tezak materijalni polozaj zaposlenih i predloze sidnikalne akcije radi prevazilazenja postojeceg stanja".\nPredsednik sindikata "Namenske" Zoran Nedeljkovic najavio je da ce mitinzi narednih dana biti organizovani u Kraljevu, Cacku, Nisu i "u svim gradovima u kojima radnici zive lose", dodavsi da ne postoji nijedan grad u Srbiji u kome radnici zive dobro. Nedeljkovic je pozvao sve radnike da se zajednickom solidarnom akcijom izbore za svoja prava i izrazio nadu da ce "reka nezadovoljnih radnika odneti one koji su ih doveli u ovakav polozaj".\nMilicija zaustavila radnike\nDva autobusa puna radnika koji su iz Uzica krenuli na protestni skup nezavisnih sindikata Srbije u Kragujevcu, zaustavila je policija u Mrcajevcima kod Cacka. Na skup su krenuli i radnici iz Cacka, cija su tri autobusa takodje zaustavljena ali nedaleko od Knica.\nPripadnici niskog SUP su kod naplatne pumpe Nais kod Nisa vratili autobus sa radnicima EI koji su krenuli na protest u Kragujevac. Prema pricanju radnika policija je pri zaustavljanju "utvrdila" da je jedan tocak na autobusu Nisekspresa, "neispravan" i iskljucila ga iz saobracaja.


22.03.2013. Implementacija projekta „Korak ka solidarnosti“ koji opština Batočina realizuje u saradnji sa Centrom za socijalni rad privodi se kraju, a tim povodom je u Galeriji Kulturno-turističkog centra organizovana konferencija za medije.\nU okviru ovog projekta uspostavljena je usluga pomoć u kući za stara lica, hronično obolela lica u nemogućnosti da se sama staraju o sebi i osobama sa invaliditetom iz pretežno staračkih domaćinstava.\nPosebnu vrednost ovog projekta čini zapošljavanje nezaposlenih, interno raseljenih lica sa područja Kosova i Metohije, stanovnika opštine Batočina, kao neposrednih pružaoca uspostavljene usluge.\nProjekat je pokrenut februara meseca prošle godine i tokom njegove implementacije ostvareni su zavidni rezultati u cilju poboljšanja društvene uključenosti socijalno ugroženih građana u našoj opštini. Period realizacije projekta vrednosti 95.256 evra, od čega je lokalna samouprava obezbedila učešće od 10 procenata, je 14 meseci, a njegovo okončanje očekuje se u aprilu.\n- Lokalna samouprava u Batočini je tokom implementacije projekta stekla određena znanja i veštine o tome kako upravljati projektima Evropske unije, s obzirom da su oni specifični po svojim administrativnim zahtevima. Takođe, prošli smo kroz celu proceduru javne nabavke po EU sistemu i u toku samog projekta nabavljeno je vozilo kao vrsta podrške pružaocima usluge da dodju do krajnjih korisnika, podeljeno je 150 paketa hrane i higijene kao vrsta podrške korisnicima, a za potrebe lokalne samouprave kupljeni su kompjuteri i štampači, rekao je na konferenciji za štampu Marjan Banduka, menadžer projekta.\nPokrenutu uslugu pomoć u kući pružaju tri obučene gerontodomaćice, interno raseljena lica, za ukupno 31 korisnika naseljenih uglavnom u udaljenim seoskim područjima kojima je pružana pomoć u svakodnevnim aktivnostima.\nU toku implementacije projekta ostvarena je uspešna saradnja među sektorima na lokalnom nivou, posebno kroz uključivanje raznih aktera u projektne aktivnosti, pre svega Dom zdravlja, filijala Nacionalne službe za zapošljavanje, poverenik za izbeglice i raseljena lica, Crveni krst. Takođe, organizovana je i dodatna edukacija aktera lokalne samouprave u cilju poboljšanja uslova za uspešno pružanje usluga socijalne zaštite.\nPomoćnica predsednika opštine Batočina, Radmila Milutinović istakla je da će lokalna samouprava nastaviti da finansira ovakve i slične projekte, a jedan od rezultata ovog projekta je i odluka o preuzimanju daljeg finansiranja usluge pomoć u kući, u skladu sa svojim budžetskim mogućnostima.\n- Opštinskim budžetom za ovu godinu je planirano da, ne samo za ovaj, već i za druge projekte koje ćemo realizovati u saradnji sa Komesarijatom za izbeglice, dajemo učešće u finansiranju projekata. Takođe, u koordinaciji sa Centrom za socijalni rad „Šumadija“ u okviru proširenih prava korisnicima pružamo jednokratnu socijalnu pomoć, ali i druge vidove pomoći za socijalno ugrožene kategorije stanovništva, rekla je pomoćnica predsednika opštine.\nTreba reći i to da je projekat finansijski podržala Evropska unija preko Delegacije Evropske unije u Srbiji kroz projekat „Unapređenje životnih uslova, prava i zapošljavanja izbeglih i raseljenih lica u Srbiji“.


Topao april - Ozonpress :: internet portal\nTag: april, topao\nDo 17. aprila očekuje se toplo i suvo vreme sa srednjom dnevnom temperaturom iznad višegodišnjeg proseka od 14 do 20 stepeni. Jutarnja temperatura biće od 11 do 15, a najviša dnevna od 19 do 23, dok će prvih sedam dana aprila biti i do 28 stepeni.\nToplije i promenljivo vreme sa pojavom kiše predviđa se od 17. do 25. aprila. Jutarnja temperatura biće od 10 do 12, a najviša dnevna od 19 do 24 stepena. Krajem aprila prognozira se kiša ili lokalni pljuskovi, koji će oko 29. aprila biti praćeni grmljavinom.\nZavršen aprilski biblio-kolaž


"Srbija mora da završi reforme izbornog sistema do izbora 2020" - EU Delegacija u Srbiji\n„Srbija mora da završi reforme izbornog sistema do izbora 2020“\nBy Nebojsa objavljeno\t 31/10/2019 Vesti\nPredsednica delegacije Evropskog parlamenta za Srbiju Tanja Fajon pozvala je srpske vlasti da sprovedu konkretne izborne reforme, a opozicione stranke da učestvuju na izborima 2020. godine. Poslanici Evropskog parlamenta boravili su u dvodnevnoj poseti Beogradu povodom 11. sednice Parlamentarnog odbora za stabilizaciju i pridruživanje između EU i Srbije (POSP), nakon koje su usvojene zajedničke preporuke i deklaracija.\nSednicom su predsedavali Fajon i poslanik Narodne skupštine Republike Srbije Vladimir Orlić (Srpska napredna stranka). Parlamentarci su debatovali o velikom broju važnih pitanja, uključujući i primenu Sporazuma o stabilizaciji i pridruživanju između EU i Srbije, napredak Srbije u oblastima vladavine zakona, dijalog između Beograda i Prištine, napredak u izbornim reformama i perspektivu proširenja.\nPoslanica Fajon naglasila je hitnost sprovođenja konkretnih predloga za poboljšanje uslova za održavanje parlamentarnih izbora i koji su deo zaključaka prvog kruga Međustranačkog dijaloga (IPD), koji je pokrenuo i omogućio Evropski parlament u saradnji sa NSRS. Kopredsjedavajuća Odbora pozvala je sve strane da prihvate poziv i u potpunosti se uključe i konstruktivno učestvuju u predstojećem drugom krugu Interpartijskog dijaloga.\nOna je podvukla da su u Zaključcima prvog IPD-a jasno rečeno da su potrebni daljnji koraci za poboljšanje uslova za održavanje izbora 2020. godine, posebno stvaranje jednakih uslova za sve političke stranke koje učestvuju na izborima, uključujući jednak pristup medijima i posebno javnim emiterima.\nPozdravila je zakazivanje rasprave u Narodnoj skupštini za 12. novembar o ulozi Regulatornog tela za elektronske medije (REM) i pozvala sve stranke i zainteresovane strane da u potpunosti učestvuju, kako bi se osiguralo da se usvoje jasni i konkretni predlozi.\nOrlić kaže da je u usvojenoj deklaraciji istaknuta nedvosmislena podrška evropskim intergracijama Srbije, kao i da su srpski i evropski parlament zajednički pozvali da se otvore tehnički pripremljena poglavlja za pridruživanje sa EU.\n„Ponovili smo zajedničku poruku da je skupština mesto u kome treba voditi dijalog, a pozdravili smo i učešće Evropskom parlamenta u međustranačkom dijalogu“, poručuje Orlić.\nOčekuje se da će 12. sastanak POSP između EU i Srbije biti održan u Strazburu, 8. i 9. jula 2020. godine.\nSaopštenje Evropskog parlamenta nakon sastanka\nTekst deklaracije i zaključaka\nSastanci delegacije EP i državnog vrha Srbije\nDelegacija Evropskog parlamenta ranije se sastala sa predsednikom Srbije Aleksandrom Vučićem. Predsednik Vučić naglasio je da Srbija pozdravlja izbor Vladimira Bilčika na mesto novog izvestioca EP za Srbiju, uz zahvalnost njegovom prethodniku, Dejvidu Mekalisteru, na doprinosu i aktivnoj podršci evropskim integracijama Srbije.\nFajon je rekla da se Evropski parlament zalaže za proširenje EU i da je Srbija među najozbiljnijim kandidatima. Ona je čestitala na ekonomskim uspesima Srbije i zahvalila na mogućnosti da Evropski parlament posreduje u dijalogu vlasti i opozicije. Ona je izrazila i zabrinutost za slobodu medija, ali je istovremeno čestitala na izradi medijske strategije.\n„Evropski parlament će nastaviti da aktivno podržava politiku proširenja EU i zagovara srpski pristup kao najbolji način za napredak u evropskim integracijama“, rekla je Fajon i dodala da očekuje da će Evropski savet promeniti odluku u vezi sa Severnom Makedonijom i Albanijom i da će poslati pozitivan signal tim zemljama pre Samita EU – Zapadni Balkan u Zagrebu, saopštio je kabinet Predsednika.\nPredsednica Vlade Republike Srbije Ana Brnabić takođe je sa delegacijom Evropskog parlamenta razgovarala o daljim vidovima saradnje na putu Srbije ka članstvu u Uniji.\nPremijerka Brnabić zahvalila se predstavnicima EP na angažmanu koji je pokazala ova institucija u uspostavljanju dijaloga na temu izbornih uslova, navodeći da je ova vrsta podrške veoma značajna.


Avion sa srpskim putnicima stigao iz Brisela - Sputnjik Srbija\n02:25 29 Februar 2020\n08:38 23.03.2016 (osveženo 09:25 23.03.2016) Preuzmite kraći link\nU avionu je bio i Marko Đurić, direktor Kancelarije za KiM, jer je juče trebalo da učestvuje na pregovorima sa Prištinom.\nAvioni „Er Srbije“ danas neće leteti za Brisel. Kompanija je saopštila da je otkazan let u 6.50, kao i let iz Brisela za Beograd u 10.35. Još nije izvesno ni da li će avioni leteti u četvrtak.\nSve evropske zemlje pojačale su mere bezbednosti, obezbeđenje aerodroma i železničkih stanica. I na beogradskom aerodromu važe strože mere bezbednosti, pa će ulazak i izlazak putnika biti usporen i svi koji budu ulazili u aerodromsku zgradu biće strogo kontrolisani.\nbrisel, srbija, putnici, dolazak, avion, Srbija


Tehnički opitni centar je danas u svojim prostorijama u Beogradu obeležio 38 godina postojanja.\nNa početku svečanosti pripadnicima naše ustanove i prisutnim gostima se obratio direktor Tehničkog opitnog centra, pukovnik Goran Stojanović, koji je istakao najznačajnije uspehe i rezultate tokom protekle godine. Od zadataka koji nas očekuju u narednom periodu izdvojio je pre svega dalju modernizaciju TOC-a koja će doprineti povećanju kvaliteta ispitivanja sredstava naoružanja i vojne opreme.\nTokom svečanosti pojedincima koji su se svojim rezultatima rada najviše istakli u protekloj godini dodeljene su vredne nagrade.\nU završnoj pozdravnoj reči načelnik Uprave za planiranje i razvoj (J-5) GŠ VS, general-major dr Mitar Kovač čestitao je praznik istakavši da je naša ustanova prepoznata u sistemu odbrane kao važan subjekt bez koga se ne može zamisliti opremanje Vojske Srbije savremenim naoružanjem i vojnom opremom. "U tom cilju neophodno je dalje raditi na modernizaciji ispitno-merne opreme i stručnom usavršavanju kadra", naglasio je general Kovač.


Back SPORT SPORT Uspesi mladih fudbalera\nsubota, 13 jul 2013 10:04\nTakmičarska sezona 2012/13. bila je uspešna za mlađe kategorije Fudbalskog kluba Borac. Iz kadetske selekcije koju sa klupe predvodi trener Marko Perovanović, za prvi tim Borca debitovali su Nikola Stanojević, Miloš Zarić i Igor Stojčev i postali su standardni prvotimci. Sa klupe su minutažu stekli i Nemanja Ivković, Vujadin Petrović i Nikola Cvetković.\nŠampionska selekcija koja je obeležila Školu fudbala (dečaci rođeni 2002. godine i mlađi) ubedljivo su završili takmičenje na prvom mestu u konkurenciji 18 klubova iz Pančeva i okoline. Predvodio ih je sa klupe trener Boško Đorđević koji je potvrdio da starčevački fudbal ima sjajnu budućnost.\nSelekcija pionira osvojila je drugo mesto u ligi Fudbalskog saveza područja Pančeva, a petlići su takođe vicešampioni u ligi FSO Pančevo.\nNajmlađi igrači Fudbalskog kluba Borac (rođeni 2004. godine i mlađi) koje uspešno trenira Slobodan Orešković, ostvarili su veliki uspeh i pobede na mnogobrojnim turnirima, pošto još uvek nisu u takmičarskom pogonu.


Otvorena izložba slika Bojana Otaševića u Nišu\nLjubitelji likovne umetnosti u Nišu mogu da pogledaju izložbu slika Bojana Otaševića iz Beograda, koja je otvorena sinoć u Galeriji "Srbija".\nOtašević je jedan od najreferentnijih srpskih umetnika srednje generacije, ali je i profesor na umetničkoj akademiji, doktor umetnosti, i pasionirani muzičar.\n- Svoj karakterističan, prepoznatljiv motiv - ljudski lik i telo, Otašević je uspeo da prevede iz svoje matične likovne discipline -grafike - u slikarstvo. Postavku čine dela koja su bila deo ciklusa pod zajedničkim nazivom "Razgovori sa prijateljima" i nove slike "Čekaonica". Umetnik ih savršeno povezuje ili bolje reći nadovezuje stvarajući suptilnu metaforu nejgovog odnosa prema ljudima i okruženju uopšte, sagledavajući čoveka u žiži svih problema svog vremena - navodi kustos Galerije savremene likovne umetnosti u Nišu Sonja Vukašinović Vučković.\nBojan Otašević je diplomirao na Fakultetu likovnih umetnosti u Beogradu, gde je i magistrirao i doktorirao kod mentora profesorke Biljane Vuković.\nČlan je ULUS-a, trenutno radi na umetničkom Fakultetu u Kragujevcu na odseku za primenjenu i likovnu umetnost u zvanju vanrednog profesora.\nDobitnik je mnogobrojnih značajnih priznanja iz oblasti grafike od kojih izdvajamo: nagrada za grafiku Petar Lubarda, Zlatna igla za grafiku na Prolećnoj izložbi članova ULUS-a, Velika diploma za crtež na XII međunarodnom bijenalu portreta u Tuzli, nagrada "Mali pečat grafičkog kolektiva".\nSamostalno izlaže u kontinuitetu od 1997. i do sada je imao četrdeset izložbi u zemlji i inostranstvu. Izlagao na preko 200 grupnih izložbi u zemlji i inostranstvu.\nVelimir Abramović, filozof i naš najbolji poznavalac dela Nikole Tesle, bio je gost u trećoj epizodi “Diskaverijevog” serijala “Tesla: Strogo poverljivo” koja je snimana u Srbiji. Šta je ekipu popularnog televizijskog kanala zanimalo i još mnogo toga više o Tesli i njegovom nasleđu Abramović govori za “Blic nedelje”.


DS: Pokušaj revizije istorije u Skupštini Novog Sada | Autonomija\nDS: Pokušaj revizije istorije u Skupštini Novog Sada\n"Odbornici vladajuće većine debatu pretvorili u prizemnu kafansku raspravu u kojoj su izjednačili krivce i žrtve"\nNovosadski odbor Demokratske stranke (DS) saopštio je danas da su odbornici te stranke napustili sednicu gradske Skupštine na kojoj se raspravljalo o podizanju spomen-obeležja „Svim nevinim žrtvama 1944/45 godine“ jer se po navodima DS-a, dogodio istorijski revizionizam i izjednačavanje krivaca i žrtava.\n„Debatu na temu streljanja posle oslobođenja Novog Sada od okupacije u Drugom svetskom ratu odbornici vladajuće većine pretvorili su u prizemnu kafansku raspravu u kojoj su izjednačili krivce i žrtve, fašiste i antifašiste, kolaboracioniste i borce protiv okupatora“, ocenio je DS.\nOni su optužili vladajuću većinu u Skupštini Novog Sada, predvođenu Srpskom naprednom strankom (SNS), za pokušaj revizije istorije na jučeranjoj sednici i pozvali je na odgovornost zbog tih dešavanja.\n„Samoproglašena komunalna koalicija koja upravlja Novim Sadom podmetnula je gradskom parlamentu kontroverznu odluku o podizanju spomenika svim nevinim žrtvama 1944/45 godine o kojoj se ni sami među sobom nisu usaglasili, kako u pogledu razloga zbog kojih se to čini, tako i u pogledu cilja“, ocenio je DS.\nU saopštenju se dodaje da postoji potreba da se na primeren način postavi obeležje nevinim žrtvama, ali „bez izmene nacionalne istorije i diskriminacije žrtava po naciji, veri i ideologiji kojoj su pripadali“.\nSednica Skupštine Novog Sada, u kojoj većinu čine Srpska napredna stranka, Liga socijaldemokrata Vojvodine (LSV), Socijalistička partija Srbije (SPS) i Savez vojvođanskih Mađara (SVM), sinoć je prekinuta nakon što je odbornik Pokreta obnove kraljevine Srbije (POKS) Saša Novaković izašao za govornicu sa šajkačom i četničkom kokardom na glavi i izjavio da su komunizam i fašizam isto.\nOn je to izjavio tokom rasprave o inicijativi Saveza vojvođanskih Mađara da se u Novom Sadu podigne spomenik „nevinim žrtvama“ iz perioda 1944/45. godine, čemu su se tokom sednice protivili odbornici opozicije iz DS, Dosta je bilo i Srpske radikalne stranke (SRS), ali i LSV i Socijalističke partije Srbije (SPS) iz vladajuće koalicije.\nOdbornici LSV-a, SRS-a i DS-a su osudili istup odbornika POKS-a, navodeći da ne mogu da se izjednačavaju komunizam i fašizam i da je u Skupštini Novog Sada na delu pokušaj revizije istorije.\nIz vladajuće Srpske napredne stranke niko se nije oglašavao po toj tački dnevnog reda.


Renault i Fiat Chrysler u pregovorima oko pripajanja - Auto Republika\nIako je još uvek rano prejudicirati hoće li doći do konkretizacije razgovora o saradnji, izvesno je da se nešto dešava na temu odnosa italo-američkog koncerna Fiat Chrysler Automobiles i francuskog giganta Renault, novinarima Reutersa je prenela osoba bliska dešavanjima.\nOvo nisu prve spekulacije o saradnji dva istaknuta proizvođača automobila a Financial Times je ranije preneo da se FCA grupa nalazi u poodmakloj fazi razgovora sa Francuzima u vezi eventualnog udruživanja snaga zarad efikasnijeg zajedničkog odgovora na strukturalne izazove koje nameće današnje doba.\nPotpisivanjem ugovora koje bi eventualno moglo da usledi, odvelo bi do toga da se u budućnosti Fiat Chrysler priključi Renault-Nissan-Mitsubishi alijansi, sve uz saznanje da bi se na taj način prethodno otvorili komplikovani pregovori sa japnskim Nissanom.\nNiti jedna od kompanija, odnosno Renault i Fiat Chrysler nisu želeli da komentarišu slučaj, baš kao što je to odbio da učini i glasnogovornik Nissana. S druge strane, šef Renaulta, Žak Dominik Senar je izjavio da bi čelnici alijanse mogli da pristupe razmatranju spajanja kompanija u budućnosti.\nBritansi Financial Times je u martu objavio da rukovodstvo Renaulta planira da u roku od godinu dana ponovo pokrene priče o pripajanju Nissana, nakon čega bi se na najozbiljniji način pristupilo eventualnoj kupovini FCA grupe.\nSvi prezentovani navodi neodoljivo sugerišu da se Renault vraća strategiji koju je promovisao bivši šef alijanse, Karlos Gon, koji je prvi i pokrenuo priču o pripajanju Fiat Chryslera, pre dve do tri godine. Tada se francuska vlada usprotivila ideji.\ntags: FCA fiat chrysler automobiles pripajanje Fiata alijansi renault\nprevious Prototip Fiatovog SUV-a 500L viđen u Turskoj\nnext Šta će restilizacija doneti Stelviju?\nBilo bi dobro za obe strane, posebno ako pukne Nissan – Renault veza. Jer ce onda Renaultu trebati partner za americko trziste gde Chrysler ima par poprilicno jakih brendova (Ram, Jeep).\nU tom slučaju Francuzi ne bi smeli više putovati u Ameriku. 🙂\nkakav cirkus, žao mi je Chryslera, ova marka zaista nema budućnost, šta im uradi Daimler\nVolkswagen predmet najveće zajedničke tužbe u istoriji Velike Britanije


Uvod u sistem fondova Evropske unije: 31. maj 2016. | Bíró Károly Alapítvány\nUvod u sistem fondova Evropske unije: 31. maj 2016.\n“U Subotici je bila prva stanica zajedničke turneje Mađarskog Razvojnog Centra iz Budimpešte i Fondacije Karolj Biro iz Subotice, čija centralna tema su direktni fondovi Evropske unije, na koje Srbija može da konkuriše. Na obuku su pozvani direktori vojvođanskih mađarskih institucija, direktori škola i predstavnici nevladinih organizacija.\nAntal Kiš, izvršni direktor Mađarskog Razvojnog Centra je objasnio da njihova organizacija nudi informacije i pomoć Mađarima koji žive na ovim prostorima, u vezi Evropskih fondova, koji su dostupni u Briselu, u mnogim slučajevima u konkursima vezanim za prekograničnu saradnju, a sve kroz vojvođansku turneju od tri stanice. On je naglasio da su i vojvođanski Mađari ravnopravni državljani Evropske unije, tako da i oni mogu da učestvuju u Briselskim programima. U ovome pomažu dve web-stranice palyazatokmagyarul.eu i nyeromagyarok.eu, koje su pokrenuli kako bi Mađari poverovali u to da su sposobni da konkurišu i da na tim konkursima budu uspešni ‒ naglasio je prvi čovek Mađarskog Razvojnog Centra u Subotici. Dodao je da se pred zajednicom Mađara od 13 miliona ljudi nikad nije nalazilo ovoliko mogućnosti, kao sada. Antal Kiš je potom predstavio publikaciju pod nazivom „Mađari koji pobeđuju”, koja predstavlja one mađarske projekte, koji su bili uspešni na direktno dostupnim konkursima Evropske unije u Briselu.\nNa predstavljenoj web stranici se mogu naći svi konkursi raspisani od strane Evropske Komisije.\nPrijave – osim u slučaju programa Erasmus+ ‒ se primaju direktno u Briselu i tamo i odlučuju o njima. Većina njih je otvorena samo za zemlje članice Evropske unije, ali ima i onih, u koje može da se uključi i Srbija ‒ objasnila je predavačica dr. Aniko Nađ Silvia.\nGlavni cilj Fondacije Karolj Biro je da potpomogne evropsku integraciju vojvođanskih Mađara – izjavio je za Vojvodinu danas menadžer te fondacije, Mikloš Nađ. Zbog toga su pozvali saradnike Mađarskog Razvojnog Centra, koji pomažu u konkurisanju za direktne Briselske fondove, kako Mađarima u matici, tako i onima van nje. Cilj obuka je da se sa jedne strane napravi mapa raznih evropskih fondova, koji su dostupni iz Srbije, a sa druge da se predstave direktna finansijska sredstva dostupna u Briselu, direktorima institucija, obrazovnim institutima i nevladinim organizacijama, odnosno da se doprinese stvaranju budućih partnerskih kontakata između vojvođanskih, mađarskih organizacija, odnosno onih iz Unije.\nFondacija Karolj Biro uskoro nastavlja set obuka za mlade koje je započeo na proleće, čija sledeća stanica će biti u Budimpešti, a na kraju će učesnici biti u mogućnosti da se upoznaju sa sistemom institucija EU i procesom priključivanja, osnosno sa njihovim uticajem. Ove godine će organizovati još jednu IT obuku, odnosno uskoro će pokrenuti i web stranicu fondacije, na kojoj će biti dostupne i informacije o obukama, pošto Fondacija Karolj Biro trenutno informiše zainteresovane preko društvenih mreža ‒ rekao je menadžer Mikloš Nađ.\nSledeće predavanje saradnika Mađarskog Razvojnog Centra će biti održano u sredu u svečanoj sali Gradske kuće u Senti sa početkom u 11 časova, a vojvođanski karavan se završava u 16 časova u studentskom domu „Evropa” u Novom Sadu. Posle ovih predstavljanja, učesnici će biti u mogućnosti da osvoje trodnevnu obuku u Mađarskoj, ukoliko budu uspešni na testu posle ovdašnje obuke.”


Otvoren Sajam poljoprivrede i privrede „Ekspo 2017“ u Bačkoj Topoli - Skupština Autonomne Pokrajine Vojvodine\n08. 09. 2017.Otvoren Sajam poljoprivrede i privrede „Ekspo 2017“ u Bačkoj Topoli\nNovi Sad/Bačka Topola, 09. septembar – Presednik Skupštine AP Vojvodine Ištvan Pastor otvorio je danas u Bačkoj Topoli Sajam poljoprivrede i privrede „Ekspo 2017“, koji je ove godine okupio preko trista izlagača.\nPozdravljajući učesnike i posetioce, predsednik Pastor je istakao da, ako se jedna manifestacija održi četrnaest godina, onda je to potvrda da je ideja bila spremna za realizaciju, te da je prisutnost predstavnika republičke, pokrajinske i lokalne vlasti povrda da se zajedno radi za opšte dobro.\n„Zašto je za mene sajam bitan? Zbog toga što se ovde danas kao izlagači nalaze ljudi koji veruju u sebe i veruju u perspektivu svoje firme. Ubeđen sam da će na ovom sajmu kao posetioci biti ljudi koji veruju u sebe i veruju u perspektivu društva u kome živimo. Mislim da je to najveći benefit koji bilo koja manifestacija može da donese“, rekao je predsednik Pastor.\nOn je dodao da se često sreće sa ljudima iz privrede koji imaju tržište, ideju i način za realizaciju ideje i zadovoljavanje tržišta, ali da je sve više ljudi koji će pre potražiti šansu za zaposlenje negde u inostranstvu, a ne ovde.\n„Mi smo se više od 25 godina borili za o da nam se otvori svet i da se u njemu možemo kretati slobodno. Zato ne treba osuđivati nikoga ko donese odluku da na nekom drugom mestu započne svoju budućnost. Ali je zadatak svih nas, a to ne košta ni jedan dinar, da napravimo atmosferu u našem društvu, kući, ulici, mesnoj zajednici, gradu, pokrajini i državi u kome će vladati vera u to da se na ovom prostoru može živeti na način dostojan čoveku“, poručio je Pastor.\nMinistar za poljoprivredu šumarstvo i vodoprivredu Branislav Nedimović naglasio je da predstavnici Svetske banke vide četiri oblasti u kojima Srbija ima šansu da se razvija a to su prehrambena industrija, drvno prerađivačka industrija, industrija mehanizacije i motora i industrija gumarskih proizvoda. On je dodao da to što tri od navedene oblasti spadaju u poljoprivredu dovoljno govori da je poljoprvreda podloga za razvoj drugih industrija na kojima Srbija može da profitira.\n„Važno je imati manifestacije poput današnje, uvek stavljajući u fokus poljoprivredu i sve ono što je povezano sa industrijom. Poljoprivreda je nešto od čega moramo da počnemo, ali na čemu moramo da gradimo dodatne vrednosti da ne bismo bili isključivo mesto iz kojeg drugi isključivo uzimaju sirovinu koja je jeftina a kvalitetna“, poručio je ministar Nedimović.\nPrisutnima se obratio i predsednik opštine Bačka Topola Gabor Kišlinder, a svečaom otvaranju prisustvovali su i pokrajiski sekretar za poljoprivredu, vodoprivredu i šumarstvo Vuk Radojević, generalni konzul Mađarske u Subotici Janoš Babić, državni sekretar u Ministarstvu poljoprivrede, vodoprivrede i šumarstva Atila Juhas, narodni i pokrajisnki poslanici, kao i predstavnici lokalne samouprave u Bačkoj Topoli.


PAVLE RADIĆ: Dačićeve i Vučićeve tabloidne koske | Autonomija\nPAVLE RADIĆ: Dačićeve i Vučićeve tabloidne koske\nDa imamo šta da glođemo da neko ne bi primetio recimo da je Srbija ubedljivo poslednja po privrednom rastu u regionu...\nNema više banalnosti kojom nas Ivica Dačić može neprijatno iznenaditi. Od Miloševićevog najboljeg đaka svašta se može očekivati, samo ne nešto pristojno i pametno. Ironijom sudbine na mestu je prvog potpredsednika Vlade i ministra spoljnih poslova u vladi koju kontroliše najbolji Šešeljev učenik.\nU obavljanju ministarskih poslova svedoci smo Dačićeve ne samo protokolarne smušenosti nego i očigledne inferiornosti u susretima sa stranim diplomatama. Sa predstavnicima zapadnih zemalja, naročito. Prema njima – prema kulturi iz koje dolaze i koju predstavljaju – Miloševićev đak provincijalnih manira i dometa očigledno ima neskriven zazor i nelagodu. Da li zbog manjka obrazovanja i uvreženih predrasuda, manje je bitno. U susretima pak sa Lavrovom, Rogozinom, sa Putinovim ambasadorima i niže rangiranim emisarima koji špartaju Srbijom, huškajući je protiv civilizovanog sveta – Dačić se ozari i opušta kao preporođen. Valjda zato što je tada s onima s kojima deli isti svetonazor i autoritarnu političku praksu.\nNa domaćoj pak javnoj sceni – gde je vulgarnost odavno opšte mesto – vidljivo se oseća superiorno. Tu je svoj na svome, kao pod vašarskom šatrom u kojoj pijan uživa u urlikanju obnažene novokomponovane pevačice.\nO lišenosti bilo kakvih suvislih političkih vizija prvog potpredsednika vlade, zaduženog – kako gazda reče za politička pitanja, apsurdno je govoriti. Njegove vizije – „vizije“ nereformisanog SPS (takvu štetočinsku skupinu nemoguće je reformisati, kao što nije bilo moguće reformisati radikale menjajući ime partije u SNS) – svode se na borbu za sinekure, hedonizam, na sveopšti kič i banalnost. Politički program su im okamenjene Miloševićeve tlapnje o narodima s kojima smo živeli u istoj državi, o zaverama zapadnim moćnika protiv, je li, principijelne politike Srbije, o odbrani ni više-ni manje nego međunarodnog prava i poretka, bla-bla-bla… Miloševićev ministar spoljnih poslova, preporođeni i uvek tragikomični Vladislav Jovanović – čest gost režimskih televizija – sigurno bi to bolje objasnio.\nElem neki dan Dačić pompezno obznani – valjda u okviru zadatog unutrašnjeg dijaloga o KiM – da je najzad vreme da se kosovski problem reši jednom, je li, za svagda. I to tako da sa Albancima podelimo Kosovo i Metohiju, da se odelimo i razgraničimo, pa da nas bog vidi. Slede fraze o zaštiti ljudskih prava, eksteritorijalnosti našeg crkvenog i spomeničnog blaga, zaštiti srpske privatne i državne imovine… Miloševićev đak kao da je pao sa Marsa. Kao da se od Ćosićevih ponuda baš ništa nije desilo i nepovratno promenilo; kao da nezavisnost Kosova nije priznala velika većina demokratskog sveta; kao da nema Briselskih dogovora u kojima je učestvovao.\nU stvari, njemu i kamarili na vlasti, i onima koji su Vučićeva štaka u opoziciji, nije iskreno stalo do rešavanja kosovskog problema. Na tom problemu sa kojim se može večno manipulisati važno je sluđivati narod, kupovati vreme i dok traje status quo, uživati u privilegijama koliko god je moguće. Ko mari za narod koji se zlopati i državu koja propada.\nIspad o podeli Kosova još se nije slegao, a Dačić ispaljuje novu tabloidnu bombu. Pokradeni su Dejtonski mirovni sporazum i papir na kojem je Ričarad Holbruk potpisao da Amerikanci nikada neće priznati nezavisnost Kosova. “Nema ni tog papira, oni su, bre, sve opljačkali. Kad su hapsili Slobu, ništa nije ostalo”, rekao je Dačić za “Srpski telegraf” i dodao da je i “Dejton” Miloševićevo delo, kao i Rezolucija SB UN 1244. U intervjuu tabloidu kojem ne treba spominjati ime bez preke potrebe, a kojeg je preneo „nespostojeći“ Tanjug i brojni drugi mediji (što je znak da je u pitanju koordinirana akcija), Dačić se u stvari ostrvio na opoziciju – DS pre svih – s kojom je bio u vladi kao sada sa Vučićem i SNS. Slugarenje jačem radi uživanja u blagodetima vlasti manir je Miloševićevog đaka i SPS kamarile uhljebljene na mnogim lukrativnim pozicijama od vrha do dna vlasti..\nPrešaltavši se od Miloševićevog na Vučićevog trbuhozborca, Dačić baca tabloidne koske da se raspamećena javnost ima čime zabaviti i da se slučajno ne zapita o stvarnim životnim problemima. Između ostalog i o tome zašto je, iovako bedna, Srbija ubedljivo poslednja u regionu po privrednom rastu, a gramzivi šarlatani s vrha vlasti i njihovi propagandisti tvrde da je „privredni zmaj“.


Rab :: Formirana Radna grupa za izradu medijske strategije\nRAB Srbija učestvuje u izradi nove medijske strategije. Maja Rakovic izabrana za člana Radne grupe za izradu medijske strategije.\nNa današnjem sastanku predsednice Vlade Republike Srbije Ane Brnabić sa predstavnicima medijskih i novinarskih udruženja formirana je Radna grupa za izradu medijske strategije, a za predsednika te grupe izabran je Dejan Stojanović iz Ministarstva kulture i informisanja.\nČlanovi Radne grupe iz medijskih i novinarskih udruženja su: Maja Rakovic, Vukašin Obradović, Tanja Maksić, Jelena Kleut, Stojan Marković, Boban Tomić, Dalila Ljubičić, Nino Brajović i Dragana Čabarkapa.\nPredstavnici države u Radnoj grupi su predstavnici: Ministarstva finansija Jelena Tanasković, Ministarstva pravde Radomir Ilić, Ministarstva za državnu upravu i lokalnu samoupravu Saša Mogić, Komisije za zaštitu konkurencije Marija Kovačević, Republičkog zakonodavstva Ranka Vujović, Uprave za javne nabavke Jelena Marković, Republičkog sekretarijata za javne politike Dejan Raketić, kao i predstavnik Vlade Vojvodine Atila Marton.\nPredstavnik RAB Srbija za ekspertski tim je advokat RAB-a Stevan Pajović.\nČlanovi Koordinacionog tela biće: savetnica predsednika Srbije za medije Suzana Vasiljević, savetnica predsednice Vlade Srbije za medije Jelena Kovačević, Nemanja Pantić iz Ministarstva unutrašnjih poslova, Ana Subotić iz Ministarstva kulture i informisanja, Milica Vučković iz Ministarstva pravde, Jelena Parezanović iz Ministarstva državne uprave i lokalne samouprave i Ranka Vujović iz Republičkog sekretarijata za zakonodavstvo. A u Timu za dijalog biće predstavnici medijskih i novinarskih udruženja.\nKandidat RAB Srbije za Tim za dijalog je novinar Marina Dimitrić.\nDanašnjem sastanku u Vladi Srbije prisustvovali su ministar kulture i informisanja Vladan Vukosavljević sa predstavnicima ovog ministarstva, savetnica predsednika Republike Srbije za medije Suzana Vasiljević i savetnica predsednice Vlade Srbije za medije Jelena Kovačević.


Vojska u Maliju uhapsila predsednika, premijera i ministra - 25.05.2021, Sputnik Srbija\nVojska u Maliju uhapsila predsednika, premijera i ministra\nVojni oficiri u Maliju uhapsili su predsednika, premijera i ministra odbrane privremene vlade, potvrdilo je više diplomatskih i vladinih izvora agenciji... 25.05.2021, Sputnik Srbija\nPredsednik Bah Ndo, premijer Moktar Uane i ministar odbrane Solejmane Dokur su odvedeni u vojnu bazu Kati, van glavnog grada Bamaka.Ndo i Uane su imali zadatak da nadgledaju osamnaestomesečnu tranziciju vlasti koja treba da se vrati u ruke civila.Hapšenja su se desila nakon objave o promenama u vladi, pošto je trebalo da budu zamenjena dva člana vojne hunte.\nvesti, mali, vojska, hapšenje\n© AP Photo / Baba AhmedVojska, Mali\nVojni oficiri u Maliju uhapsili su predsednika, premijera i ministra odbrane privremene vlade, potvrdilo je više diplomatskih i vladinih izvora agenciji Rojters.\nPredsednik Bah Ndo, premijer Moktar Uane i ministar odbrane Solejmane Dokur su odvedeni u vojnu bazu Kati, van glavnog grada Bamaka.\nHapšenja su nanela dodatnu nesigurnost zapadnoafričkoj naciji nakon vojnog puča u avgustu, kada je svrgnut predsednik Ibrahim Bubakar Keita, navodi Rojters.\nNdo i Uane su imali zadatak da nadgledaju osamnaestomesečnu tranziciju vlasti koja treba da se vrati u ruke civila.\nHapšenja su se desila nakon objave o promenama u vladi, pošto je trebalo da budu zamenjena dva člana vojne hunte.


M. P. 25. marta 2022. 13:32\nUsled gripa, prehlade, bakterijskih infekcija, kao i alergija koje se javljaju u proleće, suočavamoo se sa neprijatnim simptomom zapušenog nosa. Koliko može da smeta i iritira zapušen nos, najbolje znaju osobe koje imaju problem sa sinusima.\nKako biste otpušili nos na prirodan način najčešće se preporučuje inhalacija sa vrućim čajem, komnzumiranje toplih napitaka (posebno čaj od eukaliptusa), kao i konzumiranje ljute hrane ili stavljanje bibera u toplu supu.\nMeđutim, postoji još jedna alternativna prirodna metoda za otpušavanje nosa koja brzo daje rezultate – masaža sinusa. Doktor Alan Mendel predstavlja nekoliko tehnika masiranja u predelu nosa, odmah ćete osetiti olakšanje. Masažu možete da praktikujete nekoliko puta dnevno, potpuno je bezbedna i prirodna, ali je važno da previše ne pritiskate, već radite tako da vam bude prijatno.\nU video prilogu ispod pogledajte kako da uradite masažu za otpušavanje nosa!\nIzađite konačno na kraj sa prehladama: Pravo iz prirode dolazi 5…


Prošlo je 25 godina od titule prvaka Evrope (VIDEO) - Soskanal\n» Prošlo je 25 godina od titule prvaka Evrope (VIDEO)\nObjavio Bojan Pavlović 14/04/2017 - 10:33\nProšlo je 25 godina od titule prvaka Evrope (VIDEO)\nU Beogradu je večeras otvorena izložba posvećena osvajanju trofeja evropskog prvaka košarkaškog kluba Partizan, a jubilej je obeležen prigodnom ceremonijom.\nU prepunoj galeriji "ŠTAB" prisutnima su se obratile legende Partizana Predrag Danilović, sadašnji predsednik Košarkaškog saveza Srbije, direktor crno-belih Mladjan Šilobad, kao i selektor Srbije Aleksandar Đorđević putem video poruke.\n"Kada sam pogledao video kojim ste se spremali da najavite jubilej i mnogo crno-belih snimaka tražio sam sebe da ugledam na tribinama. Zumirajući ljude i gledajući koševe Kiće, Praje, Fareta... i sve igrače za koje sam navijao tražio sam sebe na tribinama", rekao je Đorđević, pored ostalog u poruci.\n"Video sam i istorijske utakmice i snimak šuta kojim je Partizan osvojio Kup šampiona. Činilo mi se da su svi ti ljudi koji su prethodili pobedi i oblačili dres Partizana i koji su posle toga bili u klubu na neki način loptu gurnuli i ljubavlju naterali da uđe u koš. Velika mi je čast što sam ikada oblačio dres Partizana i bio deo velike porodice. Nagrada nam je najveća ljubav koju su nam prižili svi Partizanovci".\nSvima onima koji su učestvovali u osvajanju titule u Istanbulu 1992. godine dodeljene su replike trofeja koje je izradila fondacija "Pučisti".\nSadašnjem kapitenu Partizana Novici Veličkoviću poklonjen je dres sa brojem 25. U ime profesora Aleksandra Nikolića repliku trofeja primila je njegova ćerka, dok su trofej u ime Dragiše Šarića njegova deca.\nVideo of CPw_T4aZOd0\nOtvaranju izložbe prisustvovale su mnoge legende Partizana, sadašnji i bivši igrači, kao i brojni navijači crno-belih.\nPredsednik Košarkaškog saveza Srbije (KSS) Predrag Danilović rekao je večeras da ne treba porediti vreme kada je Partizan osvojio titulu šampiona Evrope i današnju Evroligu i dodao da ne može dovoljno da se zahvali ljudima iz Fuenlabrade koji su crno-bele bezrezervno voleli.\n"Partizan je od 1988. do 2010. četiri puta bio na fajnal-foru i jednom je osvojio trofej... Ali, ne treba uopšte to porediti, drugi su uslovi, drugi je sistem takmičenja, ne kažem ni da je teži ni da je lakši. Za to vreme taj sistem je bio najteži, kao što je za ovo vreme sistem koji se igra u Evroligi težak i naporan. Ja se iskreno nadam da će još neki srpski klub da pokuša... Ne da pokuša, jer svako pokušava samim tim što igra, već da će da osvoji jer to jako bitno za srpsku košarku", rekao je Danilović agenciji Beta.\nPartizan je pre 25 godina, 1992. osvojio ostvario najveći uspeh u istoriji kluba kada je osvojio Kup evropskih šampiona u Istanbulu. Crno-beli su u finalu pobedili Huventud sa 71:70 trojkom Aleksandra Đorđevića uz zvuk sirene.\n"Nismo mi tada bili svesni da smo prvaci Evrope, mladi smo bili, tek smo kasnije postali svesni. Kako su godine prolazile postajali smo svesniji i zato je sve slađe kako vreme prolazi. Uzimijaći u obzir i vreme, situaciju, uslove i sve ostale, sigurno da je to najveći evropski sportski rezultat u tom vremenu", rekao je Danilović.\nPartizan je te godine utakmice kao domaćin igrao u španskoj Fuenlabradi.\n"Ne mogu da se zahvalim dovoljno ljudima iz Fuenlabrade koji su nas bezrezervno voleli, onako najiskrenije. Mnogo su nam pomogli da se ne osećamo kao putujući cirkus bez kuće. Našli smo tamo kuću", rekao je Danilović.\nPrisećajući se te 1992. godine, Zoran Stevanović je istakao da je tadašnja teška situacija bila dodatni motiv igračima Partizana.\n"Brzo prođe. Sve smo stariji i stariji. To je nešto što ću pamtiti dok sam živ, i ja i svi koji smo bili u tom timu. To je prva, za sad jedina evropska titula, a nadam se da će biti još neka. U tom trenutku kako smo igrali, gde smo igrali, sankcije, rat, sve kroz šta smo prolazili... Nismo bili ni svesni u tom trenutku šta smo napravili, tek posle par dana smo ukapirali",rekao je Stevanović agenciji Beta.\n"Svi smo u tom trenutku imali neki dodatni motiv. Ja, na primer... Moj rođeni brat je bio na ratištu, nismo znali gde je, šta se dešava. Mnogo smo mi motiva tad imali", naveo je on.\nDirektor crno-belih Mlađan Šilobad rekao je da su ključ uspeha 1992. bili dobri ljudi.\n"Prošlo je dosta vremena, nama tako ne izgleda. Lepo je videti ljude koji su bili sa nama te godine. Bila je to izuzetno teška godina, nije bilo lako sve to podneti, ali na kraju se lepo završilo. Ostali smo u jako lepim odnosima, mislim da je to bila ekipa dobrih ljudi pre svega i mislim da je to na kraju i prevagnulo da se dođe do samog kraja", rekao je Šilobadagenciji Beta.\nVideo of bOucVdYovzw


cikmagazin: DOK SU VUČIĆ I ZVIZDIĆ DOGOVARALI PROJEKTE: Pogledajte šta je Dodik jučer radio u Beogradu i žestoko se osramotio…\nBaš kao i nakon održavanja referenduma o Danu RS, Milorad Dodik je i nakon sankcija Sjedinjenih Američkih Država pohitao u Beograd.\nI dok je predsjedavajući Vijeća ministara BIH Denis Zvizdić sa premijerom Srbije Aleksandrom Vučićem dogovarao konkretne oblike saradnje dvije zemlje, predsjednik manjeg bh. entiteta u Beogradu se nije sastao niti sa jednim srbijanskom zvaničnikom.\nDodik je dobacio tek do emisije “Ćirilica“ na Happy TV-u. I dok je Vučić naglašavo punu podršku suverenitetu, integritetu i međunarodnom pravnom subjektivitetu BIH, Dodik je na Happy TV pojašnjavao kako BiH nema šansu i da sve lijepe riječi o BiH u regionu i svijetu nisu istinite.\nKoliko su sastanak Zvizdića i Vučića, te jačanje saradnje BIH i Srbije, teško pali Dodiku svjedoči i njegovo omalovažavanje nadležnosti Vijeća ministara BIH ali i direktna poruka Vučiću kroz Dodikove riječi da “se uvijek kod Srba nađe određeni broj onih koji su spremni da budu podanici politike koja dolazi sa strane, te ocijena da je najveća greška Srba kroz političku istoriju, i noviju istoriju, to što su strancima uvijek davali veći značaj nego što oni imaju“.


Odnosi Srbije i Kine na visokom nivou - 20.06.2015, Sputnik Srbija\nUlaganje Kine u Srbiju se vidi kao podrška čitavom regionu kroz smanjivanje ekonomskih razlika u odnosu na razvijene ekonomije Evrope. Beograd zahvalan i na... 20.06.2015, Sputnik Srbija\nvesti, ekonomija, svet, srbija, kina\n14:15 20.06.2015 (Osveženo: 16:19 05.10.2015)\nUlaganje Kine u Srbiju se vidi kao podrška čitavom regionu kroz smanjivanje ekonomskih razlika u odnosu na razvijene ekonomije Evrope. Beograd zahvalan i na podršci Kine u očuvanju Kosova i Metohije u sastavu Srbije.\nPolitički i bilateralni odnosi Srbije i Kine su na visokom nivou, verovatno najvišem u istoriji, a dve zemlje se međusobno podržavaju po pitanju teritorijalnog integriteta, ocenjeno je danas na sastanku predsednica skupštinskih odbora za spoljne poslove i privredu Aleksandre Đurović i Aleksandre Tomić sa poslanicima lokalne Skupštine Hong Konga.\nU saopštenju Skupštine Srbije posle sastanka navodi se da se predsednica Odbora za spoljne poslove Aleksandra Đurović zahvalila predstavnicima Hong Konga na podršci Kine u očuvanju Kosova i Metohije u sastavu Srbije, ali i na podršci evropskom putu Srbije.\nĐurovićeva je dodala da se ulaganja Kine vide kao podrška čitavom regionu kroz smanjivanje ekonomskih razlika u odnosu na razvijene ekonomije Evrope.\nRusija i Kina razgovaraju o plaćanju gasa u juanima i rubljama\nOna je informisala goste da Poslanička grupa prijateljstva sa Kinom u Skupštini Srbije broji 55 članova, kao i da ova poseta dolazi u jubilarnoj godini obeležavanja bilateralnih odnosa dve zemlje.\nSa tim u vezi, kako se navodi, veoma je važna podrška Kine realizaciji projekta „Kanal Morava“ i izrazila uverenje da će Kina naći interes da više investira u Srbiji, kao i da će se i dalje razvijati i unapređivati kulturna i prosvetna saradnja i realizovati potpisan sporazum dve zemlje o otvaranju kulturnih centara.\nĐurovićeva je najavila i skoru posetu Poslaničke grupe prijateljstva sa Kinom kolegama u kineskom Parlamentu, kao i posetu Srbiji kolega iz kineskog Odbora za spoljne poslove.\nPredsednica Odbora za privredu, regionalni razvoj, trgovinu, turizam i energetiku Aleksandra Tomić informisala je kineske goste o nadležnostima i aktivnostima Odbora i istakla značaj projekta „Kanal Morava“ za srpsku ekonomiju, infrastrukturu, ali i turizam.\nTomić je obavestila kineske kolege iz Skupštine Hong Konga i da je Odbor organizovao javno slušanje o ovom projektu, kako bi doprineo informisanosti šire javnosti o njegovom značaju.\nPoslanici lokalne Skupštine Hong Konga Li Dećeng Chen Jong, koji je ujedno i predstavnik Stalnog komiteta Svekineskog narodnog kongresa Kine, istakli su da njihova poseta Srbiji ima za cilj pospešivanje saradnje na ekonomskim projektima u Srbiji.\nNavodi se da su dva najznačajnija projekta svakako projekat „Kanal Morava“, ali i projekat razvoja poljoprivredne saradnje, koji podrazumeva uzgoj goveda i ovaca i izvoz mesa na kinesko tržište.\nPoslanici lokalne Skupštine Hong Konga su zatražili podršku Vlade i Skupštine Srbije za realizaciju ovih projekata. Oni su pozvali predstavnike Skupštine Srbije da posete kineske korporacije i na licu mesta se uvere u njihovu snagu i mogućnosti ulaganja u Srbiju. Izrazili su nadu da će Srbija razmotriti otvaranje predstavništva u Hong Kongu radi unapređenja trgovinske i ekonomske saradnje. Gosti su predstavili i ekonomske potencijale Hong Konga i istakli značaj kulturne saradnje, ali i saradnje u oblasti sporta.


Ni nakon 19 godina nema sudskog epiloga za ubistvo Riste Jugovića - FILTER\nNi nakon 19 godina nema sudskog epiloga za ubistvo Riste Jugovića\nSutra se navršava 19 godina od gnusnog ubistva Riste Jugovića, generalnog direktora Srpskog osiguravajućeg društva /SOD/ „Jahorina“, koji je tragično nastradao u dvorištu porodične kuće na Palama, ali još nisu otkriveni ni izvršioci niti nalogodavci ovog zločina.\n„Smatramo da u svemu ovome nedostaje ključni korak, da li je to u pitanju volja ili hrabrost ne znam, ali mi, kao porodica, želimo da se sve ovo što jeste ili nije rađeno godinama na legalistički način privede kraju“, rekao je ranije Srni Ristov sin Miro Jugović.\n„Očekujemo dostojan odnos prema našem ocu, suprugu i djedu, ali i zaštitu nadležnih organa Republike Srpske u pogledu njegovog imena i djela“, rekao je Miro Jugović.\nJavnost u Republici Srpskoj ostala je uskraćena i za istinu o još druga dva nerazjašnjena ubistva na prostoru Sarajevsko-romanijske regije, a riječ je o mučkim ubistva tadašnjih visokih zvaničnika MUP-a Republike Srpske Srđana Kneževića i Željka Markovića koja, na žalost i ogorčenje njihovih porodica, takođe nisu razjašnjena.\nNeki od zvaničnika Republike Srpske u svojim ranijim javnim istupima iznosili su stavove prema kojima ubistvo direktora SOD „Jahorina“ ima političku pozadinu s obzirom na to da je ubijen čovjek koji je bio na čelu veoma važne institucije u Republici Srpskoj, koji nije htio da dozvoli pljačku ove osiguravajuće kuće i da je pojedinci iskoriste za svoje benefite.\nNeposredno pred ubistvo, 7. marta 2002. godine tadašnji generalni direktor SOD „Jahorina“ održao je konferenciju za novinare u Banjaluci na kojoj je po ko zna koji put obavijestio javnost u Republici Srpskoj o „hajci“ koja se vodi protiv njega, kao i o konstantnim političkim, policijskim i medijskim pritiscima i zastrašivanjima, pa čak i prijetnjama smrću.\nObraćajući se na konferenciji za novinare Jugović je tada rekao: „Dokle će ići na ”Jahorinu”? Ići će sve dok je ne pokore i pokupe sve što ima. Njihov pokušaj ide u pravcu da mene više nema, jer ako mene nema, oni će privatizovati ”Jahorinu”… Sve su to crvene prozivke centara moći, jer je u sprezi policija, tužilaštvo, sudovi i politika…“.\nPorodica Jugović i dalje smatra da je njegovo ubistvo „organizovano“ i da je, najvjerovatnije, povezano sa nelegalnom i sumnjivom privatizacijom SOD „Jahorina“.\nPrije rata u BiH bio je zaposlen u RO „Famos“ Koran, „Crvena zastava“ Kragujevac i Narodnoj banci BiH. Funkciju generalnog direktora SOD „Jahorina“ obavljao je od 1992. godine.\nTags: godišnjica Risto Jugović Ubistvo\nPrethodna Kod 283 osobe u RS potvrđeno prisustvo virusa korona\nSledeća “Lidl” i zvanično u BiH, početni kapital skoro milion KM


U prva tri meseca cetiri miliona Rusa otputovalo van zemlje\nTanjug 7. maja 2022. 11:57\nMOSKVA – Skoro četiri miliona Rusa napustilo je zemlju u prva tri meseca 2022. godine, pokazuju zvanični statistički podaci koje je objavila ruska Federalna služba bezbednosti (FSB), prenosi Gardijan.\nPrema ovim podacima, u periodu između januara i marta ove godine putovalo je ukupno 3.880.679 ruskih državljana, a nije poznato koliko ih se od tada vratilo u svoju domovinu, navodi britanski list.\nBroj dolazaka Rusa u bivše sovjetske republike je značajno porastao nakon ruske invazije na Ukrajinu 24. februara, a onima koji su napustili zemlju zbog suprotstavljanja ratu pridružili su se drugi u strahu od glasina o zatvaranju granica, vanrednom stanju i masovnoj mobilizaciji koje se do sada nisu obistinile , izvestio je Moskva tajms.\nGruzija je tako primila skoro petostruko veći broj ruskih državljana u prvom kvartalu 2022. godine, prema FSB, u odnosu na isti period prošle godine.\nTadžikistan je takođe zabeležio skoro petostruko povećanje broja dolazaka iz Rusije, a Estonija četvorostruko, u poređenju sa prošlom godinom.\nI druge baltičke države, Letonija i Litvanija, zabeležile su blagi porast dok je u Jermeniju i Uzbekistan otišlo trosturko više Rusa u odnosu na isti period prošle godine.\nBroj onih koji su stigli u Kazahstan se udvostručio, a takođe je došlo i do blagog povećanja broja Rusa koji putuju u Ukrajinu u odnosu na period janar-mart 2021, prema podacima FSB, prenosi Gardijan.


Sji Đinping će učestvovati na samitu o nuklearnoj bezbednosti u Hagu china radio international\nSji Đinping će učestvovati na samitu o nuklearnoj bezbednosti u Hagu\n2014-03-18 10:43:15 cri\nZamenik ministra inostranih poslova Kine Li Baodong je juče rekao da će kineski predsednik Sji Đinping učestvovati na trećem samitu o nuklearnoj bezbednosti u Hagu, te da će posetiti Holandiju, Francusku, Nemačku, Belgiju, sedište EU i sedište UNESKO-a.\nGlavna tema ovog samita je jačanje nuklearne bezbednosti i borba protiv terorizma. Na samitu o nuklearnoj bezbednosti prisustvovaće lideri iz 53 zemlje i funkcioneri nekoliko međunarodnih organizacija.\nLi je dodao da je učešće Sji Đinpinga na ovom samitu veoma važna diplomatska akcija Kine u oblasti međunarodne bezbednosti. Sji će na samitu govoriti o stavu Kine u pogledu nuklearne bezbednosti i o kineskim dostignućima u ovoj oblasti. Kineski predsednik će sa drugim učesnicima ovog samita razgovarati o jačanju saradnje u ovoj oblasti.


Niška televizija » JKP Mediana od sada odvozi sneće i iz sela Supovac (VIDEO)\nObjavljeno 10.09.2014. 16:03\nTagovi: jkp mediana, selo Supovac\nSelo Supovac na području opštine Crveni krst ulaze u sistem organizovanog odvoza smeća Javnog komunalnog preduzeća Mediana. To je 10 selo u ovoj opštini koje je zahvaljujući inicijativi meštana trajno rešilo odlaganje otpada.\nStanovnici Supovca više neće imati probleme sa odlaganjem smeća i deponijama. Posle potpisivanja pojedinačnih ugovora sa JKP Mediana kamioni gradske čistoće svake srede odvoziće komunalni otpad iz 156 seoskih i vikend kuća na deponiju.\nIdeja za organizovani odvoz smeća potekla je od inicijative meštana i opštine Crveni krst koja se i ovog puta pojavila u ulozi posrednika između sela i Mediane. Na ovaj način budzet preduzeća se štedi jer za uklanjanje divljih deponija Grad na godišnjem nivou troši od 25 do 30 miliona dinara. Za taj novac Grad bi mogao da kupi dva nova kamiona, kaze direktor sektora Čistoće Ljuborad Stevanović.\nStevanović dodaje da su na području Niša u poslednje tri godine 23 sela ušla u sistem organizovanog odvoza smeća.


Rešenje SMS4Parking u Banja Luci – Personal magazin\nGradonačelnik Banja Luke, Dragoljub Davidović, i generalni direktor kompanije „Telekomunikacije Republike Srpske“ a. d, Predrag Ćulibrk, potpisali su 17. Novembra, u Banja Luci ugovor o uvođenju informacionog sistema za naplatu…\nGradonačelnik Banja Luke, Dragoljub Davidović, i generalni direktor kompanije „Telekomunikacije Republike Srpske“ a. d, Predrag Ćulibrk, potpisali su 17. Novembra, u Banja Luci ugovor o uvođenju informacionog sistema za naplatu i kontrolu parkiranja SMS4Parking na području Grada. Gospodin Predrag Ćulibrk direktor kompanije M:TEL istakao je da je ova kompanija donela odluku da kao svog strateškog partnera u ovom poslu izabere kompaniju PAKOM SOLUTION CENTRE i njeno rešenje SMS4Parking, kao jedno od vodećih svetskih rešenja u oblasti parking menadžmenta.\nNakon potpisivanja ugovora, Dragoljub Davidović je rekao novinarima da Grad Banja Luka već dugo priprema ovaj projekat. On je naglasio da su provedene sve potrebne procedure na nivou Grada, kao i da su obezbijeđena finansijska sredstva. Gradonačelnik je pojasino da je rok za realizaciju ovog projekta 35 dana, što znači da bi od 1. januara 2010. godine ovaj sistem trebao da bude u funkciji. Gospodin Ćulibrk je izrazio uverenje da će ovaj projekat biti uspešno realizovan u predviđenom roku, na dobrobit građana najvećeg grada Srpske.\nUgovaranjem strateške saradnje sa kompanijom M:TEL u implementaciji rešenja SMS4Parking u Gradu Banja Luka, PSC je potvrdio svoju vodeću poziciju na tržištu. Kompanija M:TEL planira da u narednom periodu u saradnji sa kompanijom PSC ponudi rešenje SMS4Parking i svim drugim gradovima i parking operaterima u Republici Srpskoj i BiH.\nRešenje SMS4Parking u Banja Luci was last modified: November 19th, 2009 by Redakcija\nbanja lukam:telPakomPAKOM SOLUTION CENTREPSCSMS4ParkingTelekomunikacije Republike Srpske


Izvor: Nacionalni građanski - Arhiva vesti 01.07.2008 - Naslovi.net\nNacionalni građanski » Arhiva vesti za utorak 01. jul 2008\nMonolog opozicije prekidan replikama nove koalicije\nBEOGRAD – Poslanici Skupštine Srbije završili su načelnu raspravu o izmenama Zakona o vladi i vanrednu sednicu parlamenta danas u deset sati nastavljaju raspravom u načelu o predlogu zakona o ministarstvima, kojim je predviđeno da nova vlada ima 24 ministarstva. Može se očekivati da će opozicione... »\nOlako obećana brzina gradnje autostrada\nBEOGRAD – Ugovor o koncesiji za izgradnju autoputa Horgoš–Požega koji je država zaključila s konzorcijumom "Alpina–Por" treba raskinuti jer neće dati očekivane efekte. To je, prema rečima ministra ekonomije i regionalnog razvoja Mlađana Dinkića, i zvaničan stav tog ministarstva. Dinkić je na... »\nSvakodnevne potvrde jedinstva buduće vlasti u prestonici\nBEOGRAD – Predstavnici radikala, narodnjaka i koalicije oko socijalista na jučerašnjem sastanku potvrdili su jedinstvo i čvrstinu za formiranje nove vlasti u Beogradu, saopštila je Srpska radikalna stranka (SRS), javlja Tanjug. U razgovorima, u prostorijama Demokratske stranke Srbije, učestvovali... »\nPonovo subvencije za stambene kredite\nBEOGRAD – Od sutra ponovo počinje prijem zahteva i odobravanje subvencija za stambene kredite, izjavio je direktor Nacionalne korporacije za osiguranje stambenih kredita Aleksandar Jović. On je precizirao da će u trećem kvartalu, za subvencioniranje stambenih kredita biti obezbeđena sredstva u... »\nMinus na tekućem od danas kao kredit\nBEOGRAD – Narodna banka Srbije saopštila je da će banke u Srbiji od danas primenjivati nove propise centralne banke koji se odnose na dosadašnju definiciju mesečnih kreditnih obaveza građana, koja uključuje i pet odsto ukupno odobrenih prekoračenja po tekućem računu, odnosno dozvoljeni minus. To... »\nPodrška Srbiji stiže iz Afrike\nŠARM EL ŠEIK – Predsednik Srbije Boris Tadić izrazio je juče uverenje da će većina afričkih država podržati Srbiju u inicijativi da Generalna skupština UN od Međunarodnog suda pravde zatraži mišljenje o legalnosti jednostrano proglašene nezavisnosti Kosova. Posle govora na Samitu Afričke unije u... »\nPresela im svadbena torta\nNOVI SAD – Posle svadbenog veselja koje je održano u prošlu subotu u Selenči, pomoć na Klinici za infektivne bolesti u nedelju i ponedeljak zatražilo je 16 osoba iz Kisača, Bačkog Petrovca i Silbaša zbog akutnog trovanja hranom, od čega je njih petoro zadržano na bolničkom lečenju, a o čemu je GL... »\nFrancuzima evropska štafeta i zastava\nNOVA GORICA – Slovenački ministar spoljnih poslova Dimitrij Rupel svečano je juče predao francuskom kolegi Bernaru Kušneru predsedavanje Savetom ministara Evropske unije uručivši mu evropsku štafetu i zastavu. Svečanost primopredaje, kako piše Beta, obavljena je na Trgu Evrope u Novoj Gorici, gde... »\n"Sofest" od danas do subote\nTrideset sedmi filmski festival u Sopotu "Sofest", na kome će biti prikazano osam filmova koji će se takmičiti za šest nagrada, biće održan od 1. do 5. jula u Centru za kulturu Sopot. Miloš Paramentić je rekao na nedavnoj konferenciji za novinare u tom gradu da će festival otvoriti reditelj Stefan... »


Dodik odgovorio Hrvatima: Nema promena granica Srpske!\nPredsednik Republike Srpske Milorad Dodik odlučno je odbacio svaku mogućnost prekrajanja granica Srpske ili umanjenja njenih institucionalnih kapaciteta, naglasivši da sva njegova politička borba...\n"Dodik je pokušao da uvuče Srbiju u celu priču"\nPredsednik centra za regionalizam Aleksandar Popov izjavio je da je poseta predsedavajućeg Saveta ministara BiH Denisa Zvizdića Beogradu dobrodošla.\nEU neće uvesti sankcije Dodiku\nNijedna država članica Evropske unije nije predložila pridruživanje američkim sankcijama protiv predsednika Republika Srpska Milorada Dodika, potvrdili su diplomatski izvori iz Brisela.\nAlo: Dodik iznenada otkazao dolazak u Beograd\nMilorad Dodik trebalo je danas da dođe u Beograd kako bi se sastao sa najvišim rukovodstvom Srbije. Međutim, on je dolazak naprasno otkazao, saznaje "Alo!".\nVisoki predstvanik međunarodne zajednice u Bosni i Hercegovini Valentin Incko pozdravio je odluku SAD da uvedu sankcije predsedniku Republike Srpske Miloradu Dodiku, ocenjujući da su one od...\n"Tramp će skinuti Dodika sa crne liste"\nStejt department potvrdio: Dodik na "crnoj listi"! (VIDEO)\n"Rusija i Dodik ne sanjaju isti san"\n"Poslednjih dana neki mediji na Balkanu stvarali su privid jake podrške Rusije politici predsednika Republike Srpske Milorada Dodika. Cela ta priča bila je usmerena na stvaranje utiska da iza...


Stefanović: Odgovornost i na Vladi i na bojkotašima : Nadlanu.com\nObjavljeno 2. nov 2013. / 23:00:00\n"Ovo je tužna slika koja je pokazala da nasilnici kolo vode na severu Kosova i to je apsolutno neprihvatljivo", rekao je Stefanović za agenciju Beta i dodao da ne želi da prejudicira ko je kriv za incidente, ali da odgovorne treba kazniti.\nFunkcioner DS je kazao da zabrinjava i inertnost medjunarodne zajednice i kosovske policije da spreče incidente.\nStefanović, koji je u prošloj Vladi Srbije vodio pregovore s Prištinom, rekao je da su s jedne strane Srbi na severu Kosova bili izloženi militantnom nastupu bojkotaša, a sa druge strane pretnjama ministra u Vladi Srbije Aleksandra Vulina i savetnika predsednika Srbije Marka Djurića.\n"Kada šaljete takve poruke, kada idete tamo (na Kosovo) u maltene kamuflažnim uniformama, šta očekujete", upitao je poslanik DS.\nStefanović je kazao da demokrate traže hitnu sednicu Odbora za Kosovo i Metohiju Skupštine Srbije ili sednicu parlamenta posvećenu dešavanjima na Kosovu i Briselskim sporazumima jer javnost nije obaveštena šta je dogovoreno u pregovorima kosovskog i srpskog premijera.\nbojkotborislav stefanovićizbori na kosovuvlada srbije


Predsednik Vučić čestitao Johanisu pobedu na izborima u Rumuniji - Radio televizija Pančevo\nPredsednik Vučić čestitao Johanisu pobedu na izborima u Rumuniji\n25. novembra 2019. 25. novembra 2019. 0363\nPredsednik Republike Srbije Aleksandar Vučić uputio je čestitky predsedniku Rumunije Klausu Johanisu, u kojoj se kaže:\n“Povodom Vašeg ponovnog izbora za predsednika Rumunije, upućujem Vam srdačne čestitke i najbolje želje za uspeh u radu. Uveren sam da Vam poverenje građana Vaše zemlje daje snažnu volju da ih vodite putem uspeha i daljeg napretka.\nŽelim da istaknem našu zahvalnost prijateljskoj Rumuniji na principijelnom stavu da poštuje teritorijalni integritet i suverenitet Srbije, kao i na snažnoj podršci na njenom evropskom putu.\nSrbija je iskren prijatelj i pouzdan partner Rumunije i verujem da će naši dobri politički odnosi da budu praćeni još boljim ekonomskim vezama i saradnjom u svim oblastima od zajedničkog interesa, na dobrobit građana naših dveju zemalja.\nNadam se da ćemo saradnju da nastavimo i kroz format Kvadrilaterale, odnosno Visokog saveta za saradnju Srbije, Rumunije, Bugarske i Grčke, jer taj vid saradnje smatram veoma značajnim za razvoj dobrosusedskih odnosa i promociju politike mira i stabilnosti u regionu, kao i društveni i ekonomski razvoj Srbije.\nUz nadu da ćete tokom Vašeg novog predsedničkog mandata da posetite Srbiju, primite srdačne pozdrave i izraze posebnog uvažavanja”, navodi se u čestitki predsednika Vučića.\nMiran vikend za Službu hitne pomoći\nAna Brnabić čestitala građanima Novu godinu\nVanja Vićentić 31. decembra 2020. 31. decembra 2020.


srbijasport.net - Vesti - Srpske lige - Rukovodstvo "brzog voza" podnelo ostavke!\nUtorak, 26.01.2021 17:02\n21.05.2020 Branko Stojkovski\nČlanovi Izvršnog Odbora FK Dinamo 1945\nProteklih dva meseca u vreme velike pandemije korone virusa vodile su se razne priče o budućnosti kluba srpskoligaša Dinamo 1945 nekadašnjeg drugoligaša u staroj Jugoslaviji. Na održanoj sednici Izvršnog odbora kluba gde je bilo prisutno svih jedanaest članova na čelu sa Goranom Janjovićem koji je otvorio sednicu i rekao:\n- Dobro ste upoznati sa sadašnjom situacijom u klubu i moram da istaknem da sam doneo odluku da posle osam godina rada podnesem neopozivu ostavku na mesto predsednika kluba. Kada smo mi zajedno preuzeli klub cilj nam je bio da klub koji ima dugu i uspešnu tradiciju vratimo na stare staze i uspeli smo u tome. Dosta truda i vremena je uloženo i ne žalimo za tim, jer rezultati i preko 300 dece koje treniraju u klubu i uslove koje smo stvorili su pravi pokazatelj našeg zajedničkog rada.\nPredsednik Janjović je istakao u svom izlaganju.\n- Zaključno sa 31.12.2019 godine klub nikom nije ostao dužan i sve obaveze su izmirene od strane kluba, jedino su u ovih tri meseca do prekida prvenstva ostala neka dugovanja. To smo želeli rešiti, ali zbog poznate situacije i pandemije virusa sve je stalo tako da nismo imali mogućnosti da radimo u normalnim uslovima.\nFudbaleri srpskoligaša Dinamo 1945 koji su na odmoru zbog prekida sezone zatekla ih je trenutna situacija, ali vredno je istaći da su sa predsednikom kluba Goranom Janjovićem od prvog dana bili i potpredsednik Aleksadar Pavković, direktor Nenad Jovančević, Zoran Radojković, Dragan Pavlović. dr. Dušanom Stojićem, Miloš Đukanović, Goran Radović i preskočena su tri ranga takmičenja. Pored dobrih rezultata na fudbalskom planu dosta toga je urađeno na sređivanju stadiona i objekata koji su u vlasništvu kluba. Od prvog dana pre godina dolaska u klub krenulo sa renoviranjem prostorija i terena na stadionu koji je u tom trenutku bio napušten i nisu postojali nikakvi uslovi za odigravanje utakmica. Posle samo godinu dana kompletan glavni i pomoćni teren kao i upravna zgrada sa svim prostorijama urađena je na vrhunskom nivou. Tu se nije stalo već su nastavljene akcije oko dovođenja mnogih ljudi i sponzora da se uključe u pomoć da klub dostigne nivo i da ima uslove koji ima sada.\nPredsednik Janjović je zajedno sa Jovančevićem i saradnicima i sponzorima donirali su klubu zgradu sa četiri apartmana za mlade fudbalere.\n- Na ulasku u stadion mestu stare urušene zgrade napravljena je nova koju smo donirali uz pomoć mnogobrojnih sponzora u kojoj su pored svlačionice napravljena i četiri apartmana opremljena sa podnim grejanjem gde će mladi fudbaleri moći da žive i stanuju dok su u našem klubu. Zajedno sa Jovančevićem smo doneli takvu odluku i uspeli da napravimo to za našu decu iz grada Pančeva - kaže Janjović.\nZatim je Janjović istakao firme koje su pomagale klub da lakše funksioniše i naglasio:\n- Mnogi ljudi i sponzori iz grada su pomagali klub proteklih godina i vredno ih je pomenuti i to su bili: Tehnošped, Ledi, Kutko, Saga, Amigo, Kafe Kula, Promšek, Kafe Ljubićevo, Kafe Flamingo, Menjačnica Premijer, Milenijum, Pan Ledi, Taksi Petrolm, Mima Aoto, Str Saša i Pekara Partizan.\nTokom proteklih godina rada u klubu stizale su čestitke za vaš rad.\n- Dobijali smo podršku i pohvale za naš rad od mnogih ljudi širom Srbije koji su dolazili na naš stadion i videli u kakvom je danas stanju stadion i uslovi kojhe imamo. Posetili su nas ljudi iz FS Srbije i od njih smo dobili pohvale i veliku čast da smo klub koji ima uslove da budemo domaćini našim mladim reprezentacijama koje organizuje evropska kuća fudbala uu našoj zemlji. I to je bio još jedan dokaz da smo bili na pravom putu - kaže Janjović.\nNa kraju razgovora predsednik Janjović je naglasio:\n- Naš dolazak u klub i naš rad je vezan samo za to da bude član super lige Srbije i da na naš stadion gostuju Partizan Crvena Zvezda i ostali superligaši. Mislim da smo bili na dobrom putu, ali zbog privatnih razloga odlučio sam se da napustim vodeće mesto kluba.\nNa sednici je jednoglasno donešena odluka da se održi Skupština kluba 01. juna sa početkom u 18 časova u prostorijama Sportskog saveza Pančeva. Na Skupštini kluba će se mnogo toga saznati oko daljeg funksioniosanja kluba, jer predsednik Goran Janjović je podneo ostavku koju su sa njim isto podneli i članovi Izvršnog odbora.


Obeležena godišnjica ubistva Dušana Jovanovića, Romi ukazuju na nove probleme | Insajder\nFoto: N1 / Sveće za ubijenog Dušana Jovanovića\nSkup je održan u Ulici gospodara Vučića, ispred kompleksa koji obuhvata spomen-obeležja Romima stradalim tokom balkanskih ratova i Prvog svetskog rata, spomen-ploču posvećenu žrtvama nacista iz 1941. godine, kao i kapelicu Tetkice Bibije, koja spada u nematerijalno kulturno nasledje Srbije.\nPredsednik Romske Partije Srdjan Šajn izjavio je da su je ubistvo Dušana Jovanovića "bila opomena celom društvu (koju) najodgovorniji nažalost nisu razumeli".\n"Progon romske zajednice u poslednje tri decenje sistemski vrši i deo političke elite u Srbiji i to je koren svih savremenih nedaća Roma i Romkinja", ocenio je Šajn.\nAktivistkinja Aida Ćorović je najavila da je romska zajednica apelovala na Direkciji za gradjevinsko zemljište, ali da je lokacija na kojoj se nalazi kompleks "na vandalski način" prodat privatnom licu\n"Mi ćemo dati sve od sebe, sva pravna sredstva da se ta odluka poništi, da se ovo vrati Romima i da ovo bude okupljalište, ne samo Roma, nego i svih nas", rekla je Ćorović.\nAktivisti najavljuju da će se za kompleks u Ulici gospodara Vučića "boriti legitimnim putem u cilju sačuvanja svoje kulturne baštine i tradicije", a navode i da nisu dobili odgovore na pomoć koju su tražili od predsednika opštine i gradonačelnika Zorana Radojičića.\nInicijativa Ne davimo Beograd položila je u Beogradu cveće na spomen ploču Dušanu Jovanoviću.


Održan seminar o prekomernoj upotrebi tehnologija\nlinkadmin / / Blog, I-IV, Predškolsko / 01.04.2019\nOsnovna škola Savremena u saradnji sa Institutom za moderno obrazovanje organizovala je za rukovodioce predškolskih ustanova i vaspitače predškolskih grupa vrlo uspešan seminar o upotrebi savremenih tehnologija.\nOsnovna škola “Savremena” prepoznala je potrebu vaspitača i učitelja koji rade sa mlađim uzrastima za obukom u oblasti upotrebe tehnologija u edukaciji najmlađih.\nIz tog razloga, škola je organizovala edukaciju koja je osmišljena u skladu sa najnovijim naučnim otkrićima i preporukama u oblasti uticaja IKT-a na razvoj dece (naročito u ranom uzrastu) i optimalnog korišćenja digitalnih tehnologija za obrazovanje, komunikaciju i zabavu.\nSeminar predstavio praktična i primenjiva rešenja\nPraktična i primenjiva u praksi, ova obuka kao krajnji produkt ima akcioni plan preventivnih aktivnosti koji se pravi za svaku ustanovu posebno i osnažuje pojedince i ustanove da se preventivni rad organizuje na sistematičan i efikasan način.\nSeminaru je prisustvovalo 30 vaspitača i nastavnika iz partnerskih predškolskih ustanova i škola Beograda, a organizacija seminara i sama obuka ocenjeni su najvišim ocenama.\nAutor i realizator akreditovanog seminara koji je namenjen zaposlenima u obrazovnim ustanovama u ime Mreže profesionalaca Srbije bio je Aleksandar Kuzmanović.


Intervju: Miloš Đurković, predsednik AmCham-a u Srbiji - Bizlife.rs\nIntervju: Miloš Đurković, predsednik AmCham-a u Srbiji\n14:39 Beograd, 30/12/2011\n„Godina koja je na izmaku, pored mnogobrojnih promena koje je donela, svakako je nametnula i drugačiji način razmišljanja. Poslovna zajednica nailazila je na mnogobrojne izazove, a reči koje su često korišćene da opišu 2011. su “nestabilnost i promene”,“ rekao je u intervjuu za Bizlife portal Miloš Đurković, predsednik Američke privredne komore u Srbiji.\n„Kada na samom kraju godine sumiramo sve faktore koji su uticali na poslovne rezultate privrede u Srbiji, situaciju moramo sagledati u celini. Tu prevashodno mislim na činenicu da se Srbija nalazi u dosta turbulentom okruženju, a da dešavanja u regionu u velikoj meri utiču i na našu zemlju, pre svega kroz razmenu koju imamo sa okruženjem. Takođe, nestabilnosti koje su tokom godine obeležile situaciju u čitavoj evrozoni, imale su vidljive efekte i na Srbiju, a prema prognozama koje se sve češće čuju i iz Vlade i od strane nezavisnih analitičara, ovo će posebno biti vidljivo kada zakoračimo u 2012.\nVerujem da je i za Srbiju od izuzetne važnosti da zemlje evrozone reše sva otvorena pitanja oko fiskalne unije, kao i da se konsoliduju oko redefinisanje uloge Evropske centralne banke ili emitovanja zajedničkih dužničkih instrumenata. Ono što je pozitivno i donekle popravlja ne baš optimistične prognoze je da je evro ipak ostao donekle stabilna valuta kojoj se veruje, pre svega ako pogledamo trend kretanja te valute u odnosu na dolar, gde je tržište pokazalo da i dalje ima poverenje u evro,“ kaže Đurković.\nPrognoze za narednu godinu su različite, od strane eksperata mogu se čuti različita mišljenja, kakav je stav Američke privredne komore kada se radi o narednoj godini?\nKao što sam već napomenuo, globalna predviđanja za 2012. godinu nisu previše optimistična, a slične prognoze se mogu čuti i kada je Srbija u pitanju. Naime, konstantno se revidiraju predviđanja za rast svetske ekonomije, tačnije, predviđa se njeno dalje opadanje. Prema merodavnim projekcijama, svetska ekonomija mogla bi da odbaci rast sličan nedavnim prognozama za kraj ove godine koje iznose 4 odsto. Najnovije prognoze za zemlje OECD govore o 1,6 odsto rasta za narednu godinu uz stagnaciju u evrozoni. Predviđanja podrazumevaju takođe i usporavanje rasta BDP-a u zemljama u razvoju, ali i sa ovim negativnim tendencijama, potrebno je uložiti izuzetan trud kako pad BDP-a ne bi bio još veći.\nKada je Srbija u pitanju, iako postoje stanovišta da će, pored prelivanja krize iz evrozone, naredna godina doneti i određeno usporavanje reformi zbog izbora, verujem da je od izuzetne važnosti da Vlada nastavi sa sprovođenjem strukturnih regulatornih reformi, kao i sa doslednom primenom usvojenih mera.\nAmerička privredna komora, kao najveća dobrovoljna poslovna asocijacija u zemlji, nastaviće da nudi svoju pomoć i ekspertizu kako naredna godina ne bi opravdala pesimistične prognoze, jer smatramo da je neophodno udružiti sva raspoloživa sredstva kako bismo što efikasnije odgovorili zahtevima naredne godine, koja će svakako biti puna izazova i za državu i za privredu.\nKada govorimo o Srbiji, šta je najvažnije, na čemu je potrebno dodatno raditi? Da li je realno očekivati nove investicije?\nUprkos dešavanjima i nestabilnosti u evrozoni, važno je uvek napomenuti da evropske integracije predstavljaju najveću ekonomsku šansu za Srbiju. Tu pre svega mislim na modernizaciju važećih propisa i uvođenje svetski priznatih poslovnih standarda, koji su garant dugoročne posvećenosti zemlje unapređenju poslovnog okruženja.\nPomaka svakako ima, pa je tako neophodno reći da je Vlada u prethodnoj godini na sistematski način pristupila rešavanju problema nelikvidnosti privrede donošenjem Uredbe koja se odnosi na skraćenje valute plaćanja u Srbiji. Takođe, regulativa u oblasti zaštite prava intelektualne svojine upotpunjena je Zakonom o optičkim diskovima, dok je Vladinom uredbom ograničena visina naknade za upis hipoteke.\nIako je nezahvalno davati bilo kakve prognoze, nakon posete trgovinske delegacije Srbije, u kojoj su učestvovali i predstavnici AmCham-a, koja je okončana sredinom decembra 2011. godine, smatramo da ima razloga za optimizam. Kao što je predsednik Vlade g. Cvetković nedavno naglasio na poslovnom ručku sa predstavnicima kompanija članica Američke privredne komore, privlačenje novih investicija u Srbiju je ključno za oporavak ekonomije, te tako sa velikim optimizmom razmišljamo o potencijalnim ishodima posete. Imali smo priliku da razgovaramo sa zainteresovanima za investiranje u Srbiju, a najviše entuzijazma imamo u vezi sa sastankom održanim sa predstavnicima Ministarstva finansija SAD u vezi sa potencijalnim sklapanjem sporazuma o izbegavanju dvostrukog oporezivanja između dve zemlje. Iako smo tek na početku razgovora, želim da ukažem na važnost ovog sporazuma za dalje jačanje ekonomske saradnje između Srbije i SAD. Nivo američkih investicija u Srbiji u ovom momentu premašuje 2 milijarde dolara i očekujemo da će one biti još značajnije na šta ukazuju i skore investicije kompanija Sitel i Copper Tires, kao i najava kompanije National Cash Register (NCR).\nU prethodnoj godini obeležen je i veliki jubilej AmCham-a, 10 godina rada u Srbiji, da li i kakve promene ste primetili i na čemu bi trebalo više raditi u budućnosti?\nNajveća promena ogleda se u činjenici da je Srbija, u trenutku kada je AmCham počinjao sa radom, bila daleko od puta na kojem se trenutno nalazi. Stranih investicija i kompanija je bilo u izuzetno malom broju, a Srbija je zajedno sa čitavim okruženjem, karakterisana kao nesigurna. Od samog početka, naš cilj bio je da svojim delovanjem doprinesemo da Srbija bude zemlja koju će investitori smatrati dobrom destinacijom za plasiranje kapitala.\nDanas okupljamo oko 160 američkih, međunarodnih i domaćih kompanija, čije su investicije do sada premašile 9 milijardi evra i zahvaljujući čemu je zaposleno više od 60.000 ljudi. Ipak, ono što je za nas najvažniji rezultat u poslednjih deset godina je da smo uspeli u nameri da institucionalizujemo konstruktivan i stalni dijalog privatnog i javnog sektora, kao i činjenica da smo postali postali evaluator ekonomskih reformi sa najvećim integritetom u Srbiji.


Mesi odlazi iz Barselone jer je taj klub „prestao da bude ambiciozan“? – Radio Nova – Zaječar (90,8 MHz)\n01/01/2021 Radio Nova PRIČA DANA, Vesti 0\nGodina za nama donela nam je mnogo loših vesti u čitavom sportu, a posebno u fudbalu. Neće 2020. ostati upamćena samo po pandemiji koronavirusa, odlaganju takmičenja i praznim tribinama, već i po odlasku velikana – Paola Rosija i Dijega Armanda Maradone. Gotovo da ne postoji niti jedan ljubitelj fudbala, osim možda navijača Liverpula i minhenskog Bajerna, koji će prethodnih 365 dana pamtiti po dobrom. Liverpul je razbio kletvu i došao do prve titule u Premijer ligi, dok je bavarski gigant dominantno pokorio Evropu, šesti put u svojoj istoriji. Zajedničko ovim klubovima jeste i što su pobeđivali još jednog velikana, Barselonu, zadajući Kataloncima užasno teške udarce. Svi oni su rezultirali nečemu što je do pre nekoliko godina bilo potpuno nezamislivo – potencijalnim odlaskom Lionela Mesija.\nMesi treba da ode iz Barselone, to više nije dovoljno ambiciozan klub.\nNajbolji fudbaler u istoriji kluba, osvajač rekordnih šest Zlatnih lopti, čovek koji je svojim dolaskom potpuno promenio percepciju „Blaugrane“ kao sportskog faktora na globalnom nivou, došao je do ivice strpljenja i samo se čeka kada će preskočiti crvenu liniju.\nArgentinac je ceo život posvetio jednom timu, čije boje brani od punih 20 godina, ali je ova nadasve čudna i surova 2020. bila prekretnica i u tom, činilo se, neraskidivom odnosu. Prvi januar označava i datum kada će Mesi, zajedno sa svojim predstavnicima, moći da pregovara sa zainteresovanim klubovima.\nIzjavio je da neće to raditi i da će na kraju sezone, kada bude slobodan igrač, odlučiti o nastavku karijere, ali je nekada nezamisliv scenario sad postao realnost.\nKada su datumi u pitanju, jedan od najbolnijih u karijeri svakako će mu ostati 7. maj 2019. i gostovanje Liverpulu na „Enfildu“, nakon ubedljivih 3:0 u prvoj utakmici. Četiri pogotka u mreži Mark-Andrea Ter Stegena i preokret „crvenih“ za finale Lige šampiona bili su aperkat koji je 33-godišnjaka iz Rosarija ostavio u nokdaunu.\nPoput Rokija Balboe, kojem život proleti pred očima dok pokušava da se podigne sa patosa ringa tokom tih dugih deset sekundi sudijskog odbrojavanja, Mesiju kao da je tada postalo jasno da Barselona više nije klub za njega.\nNa početku nove sezone nagovestio je predsedniku Đosepu Mariji Bartomeuu da mu fali motiva i da razmišlja da ode, pa sve ono što se dešavalo u sledećih nekoliko meseci samo su utvrđivali bedem potpore već donetoj odluci.\nBarselona je prvi put od 2008. završila sezonu bez trofeja, uz sramotan poraz od Bajerna u četvrtfinalu najkvalitetnijeg evropskog takmičenja, rezultatom 8:2. Kao grogirani bokser, legenda sa „Kamp Noua“ izudarana je kao nikada ranije i šavovi su počeli da pucaju.\nPravi zemljotres dogodio krajem avgusta kada je Mesi poslao burofaks i zatražio raskid ugovora nakon pune dve decenije. Jasno stavio do znanja čelnicima da je bilo dosta, da ne želi više da trpi servirane laži i nepostojanje pravog projekta.\n„Klub ga je konstantno lagao i, povrh svega, stvari nisu otišle u pravcu u kojem su svi hteli. Nalazi se u periodu karijere kada i dalje želi da bude uspešan i osvaja titule. Ne može da prihvata da drugi klubovi osvajaju Ligu šampiona, a da Barsa, sa Lionelom, najboljim fudbalerom u istoriji ove igre, nema dovoljno kompetetivan tim da bi se takmičila za trofej“, izjavio je nekadašnji predsednik Đoan Laporta, koji je kandidat da ponovo zasedne na čelo petostrukog šampiona Evrope.\nArgentinac je u avgustu zatražio raskid ugovora.\nRačunajući na dogovor sa klubom, tražio je da ode kao slobodan igrač, ali Bartomeu nije želeo takav scenario i prolongiranje sezone zbog pandemije koronavirusa iskoristio da prisilno zadrži najboljeg fudbalera u timu.\nLeova otkupna klauzula iznosi 700 miliona evra, što je cena koju svaki klub mora da izdvoji ukoliko želi da pokrene transfer. Produžena sezona nije značila i pomeranje termina dozvoljenog za pregovore sa drugima, pa je na kraju nacionalna liga potvrdila da je ugovor dveju strana i dalje aktivan.\nMesi je mogao da, posle propuštanja zvanične promocije, nastavi da sa bojkotom i eventualno izdejstvuje transfer bez obeštećenja, ali bi eventualnom sudskom odlukom, u slučaju očekivane Barselonine žalbe, klub u koji ode morao da prati spomenuti iznos, što nikome nije bilo u interesu.\n„Predsednik mi je rekao da mogu da odem samo ako platim 700 miliona evra otkupne klauzule. To nije moguće i jedini način je bio da idemo na sud. Nikada se ne bih sudio sa Barsom jer je to klub koji volim, koji mi je dao sve, to je klub mog života“, rekao je kada je bilo jasno da ostaje, dodavši da bolna saga neće uticati na njegov pristup treninzima i utakmicama.\nI upravo je već spomenuta reč „projekat“ ono što je rođenim šampionima najvažnije kada biraju sredinu.\nMesi je najbolji fudbaler svih vremena.\nKada ste Barselona, nesumnjivo jedan od pet najvećih klubova, afiniteti, namere i ponašanje moraju biti u skladu sa imenom i renomeom koji nosite. Fudbalsko tržište se toliko promenilo da se sada potezi moraju formirati na osnovu trenutnog stanja, dok svi dugoročni projekti rezultate donose tek kasnije.\nAko želite da budete najbolji, ako želite da se takmičite sa najboljima, onda vaše ambicije moraju biti na istom nivou. Igrači koje tražite moraju biti na istom nivou. Fudbal više nije igra u kojoj pobeđuje omladinska škola, već ono najbolje što imate u prvom timu.\nUkoliko vam je potreban levi bek, onda morate tražiti Davida Alabu, Endrua Robertsona ili Antonija Dejvisa. Odbrana Katalonaca je već duži vremenski period upadljivo najslabiji deo tima, zbog čega je neophodno pronaći rešenja među „stubovima“ drugih konkurentskih klubova. Možda Virdžil van Dajk nije previše realna opcija, ali imena poput Dajoa Upamekana, Markinjoša ili Matajsa De Lihta svakako jesu.\nU slučaju da želite, na primer, napadača koji će zameniti Luisa Suaresa, na umu vam moraju biti Hari Kejn, Robert Levandovski, Erling Braut Holand, Kilijan Mbape, Nejmar…\nElita. Takve fudbalere zahteva takmičenje na najvišem nivou i, naravno, pošto su retki od njih dostupni, „bekap“ opcije moraju da postoje. Uostalom, i Nejmar je nekada bio „nerealna opcija“ za druge, pa je već nekoliko sezona član Pari Sen Žermena. O Mesiju je izlišno govoriti.\nTo ne znači da treba zapostaviti omladinsku školu, koja je u prethodnim decenijama iznedrila neke od najtalentovanijih mađioničara sa loptom. La Masija bi mogla biti začin da se dodatno obogati asortiman, ali samo ako se i u tom sistemu rada načine očigledne promene – premalo je da Ansu Fati bude prvi igrač od Serđija Roberta koji ostavlja dubok trag u seniorskoj konkurenciji.\nNe znači, takođe, da treba i nemilice kupovati sve što se pojavi na fudbalskoj pijaci. Tome najbolje svedoče primeri Filipea Kutinja, Antoana Grizmana, Samjuela Umtitija, pa i Miralema Pjanića, koji u najmanju ruku nisu opravdali očekivanja.\nMože se slobodno reći da je Mesiju matični klub „ukrao“ poslednje, najbolje godine karijere, u kojima je mogao da se naosvaja trofeja i na međunarodnom nivou, okruživši ga saigračima u najmanju ruku i, uz dužno poštovanje, sumnjivog kvaliteta i karakternih osobina.\nIzuzimajući Luisa Enrikea, svi treneri od Gvardioline ere su bili su po istom kalupu – plašljivi, taktički limitirani i bezlični, često predstavljajući marionete uprave. Ernesto Valverde je bio dominantan u domaćim okvirima, ali su porazi u Ligi šampiona mentalno dotukli ekipu, koju je potom „sahranio“ Ronald Kuman.\nHolanđanin je doveden da kao legenda kluba vrati postulate koji su isti dugo krasili, ali je umesto toga, Katalonce vodio do najlošijeg početka sezone u poslednjih 30 godina.\nAli kako to naš narod to najbolje ume da kaže, riba smrdi od glave i nagli potop nije tako iznenađujući kao što se čini. Prethodna uprava, koja je zbog lavine nezadovoljnih navijača, koji su čak pretili i da će fizički upastiu prostorije kluba morala da se povuče, pogrešnim i ishitrenim potezima dovela je čitavu organizaciju na ivicu bankrota.\nMenadžment sa Bartomeuom na čelu, lošom finansijskom i transfer politikom zadužio je klub više od pola milijarde, uz ugovor koji čeka da bude aktiviran, a po kojem će Barselonin dug narasti za još 800 miliona evra. Dovođeni su pogrešni igrači, često preplaćivani, a zbog činjenice da igraju u timu koji najveći novac izdvaja na plate, zadržavaju se mnogo duže nego u drugim klubovima, uprkos maloj minutaži.\nBartomeu je posle „slučaja Mesi“ otišao i izbori su zakazani za kraj januara, kada će biti poznato u kojem će pravcu funkcionisati Barselona. Do tada, odgovornosti kao da nema za loše rezultate na, ali i van zelenog pravougaonika.\nNiko od kandidata, pa ni Laporta, sa kojim su ostvareni najveći uspesi od osnivanja, nije kontaktirao kapitena i predočio mu svoj projekat. Spominje povratak Ćavija Ernandesa, možda i Karlesa Pujola, ali je sve to na „dugom štapu“.\nMožda i glavni razlog zbog kojeg bi Argentinac trebalo da ode jeste taj što, čak i da se dese ogromne promene na januarskim izborima, u fotelje sedne najbolja moguća grupa ljudi, oporavak kluba trajao bi godinama.\nMesi je i dalje zaljubljen u fudbal, zato mora da ode.\nMesi nema to vreme, iako potpisnik ovih nekoliko redova veruje da ga čeka još najmanje četiri sezone na vrhunskom nivou, i potreban mu „projekat“ koji će odmah nositi epitet šampionskog. Igrači sa kojima će moći da svaka dva-tri dana izlazi na teren i bude siguran da će pobeđivati.\nJasno je i da će nova uprava biti daleko od savršene, sve je to realno isti soj ljudi, pa bi čitava rekonstrukcija Barse mogla da potraje, baš kao što je to bio slučaj sa spomenutim Liverpulom ili Mančester junajtedom. „Crveni đavoli“ od odlaska sera Aleksa Fergusona ne liče na onaj klub iz prve decenije 21. veka, a i ptice na grani znaju koliko je „redsima“ bilo potrebno da razbiju kletvu Premijer lige.\n„Istina je da sam sada dobro, ali tokom leta sam bio veoma loše. Sve što se dogodilo pre leta, način na koji je završena sezona, potom i taj burofaks i sve ostalo… To se pomalo prelilo i na početak sezone.Trenutno se osećam dobro i radujem se borbi u svakom takmičenju u kojem učestvujemo“, reči su Mesija u nedavnom intervjuu za televiziju La Seksta.\nOne su dale razloga za optimizam navijačima, svakako ne žele da njihov heroj ode i ponese dres neke druge ekipe.\nMeđutim, to neće promeniti činjenicu da Barseloni fali ambicije da ne pristaje ni na šta osim na najviše ciljeve, hrabrosti da zaboravi ono što se dešavalo u prošlosti i odlučno zakorači u novu eru, ali i kvaliteta da nadigra svakoga ko joj izađe na megdan – nešto što je neophodno da biste bili istinski šampion.


KORONA POJELA PLUĆA: Umrla djevojčica iz Užica, 4 mjeseca borbe – Sandzaklive najnovije vijesti iz Sandžaka\nobjavio sandzaklive 14. Januara 2022., 21:37\nDEVOJČICA (16) iz Užica, koja se četiri meseca borila s kovidom i bila na respiratoru u Institutu za majku i dete “Dr Vukan Čupić” preminula je.\nNadljudskim naporima lekara u Institutu devojčicu su čak polovinom novembra uspeli i da probude iz veštačke kome iako je i dalje bila ne mehaničkoj ventilaciji.\nProf. dr Predrag Minić s Instituta tada je izjavio da je svesna, pa da je čak i pitala kada će da ide kući, pa čak i zbijala šale. Iako je učinilo u jednom momentu da je van životne opasnosti, prof. Minić je i tada bio rezervisan, pa je rekao da je zadovoljan, ali da još nije sve gotovo.\nGurnut u rijeku, pronađen leš, crne patike, djevojka u bijelom…\nAutomobilom naleteo na stado, usmrtio 17 ovaca i 2 psa, čobana teško povrijedio (Video)…HronikaU selu Pavlovac kod Vranja tokom noći se dogodila nesvakidašnja saobraćajna nezgoda, kada je vozač ‘golfa’ naleteo na stado ovaca i tom prilikom usmrt…